Sejarah Penciptaan dan Hak Milik Lagu Paling Terkenal di Dunia - "Happy Birthday"

Tahukah anda bahawa menurut undang-undang, anda perlu membayar kepada salah satu syarikat media terbesar di dunia sekiranya anda ingin menyanyikan lagu "Happy Birthday" di khalayak ramai?

Lagu Happy Birthday ini lebih terkenal daripada lagu Beatles, Bach dan juga Beethoven. Ia disukai oleh kanak-kanak mahupun orang dewasa. Lagu ini telah diterjemahkan ke dalam lebih daripada 20 bahasa. Namun, tahukah anda kisah mengenai lagu ini?

Sehingga hari ini, lagu Happy Birthday ini bukanlah sebahagian daripada hak milik awam kerana ia adalah hak milik kepada syarikat Warner Bros sekarang. Namun, bagaimanakah syarikat itu memperolehi hak ke atas lagu yang dinyanyikan di seluruh dunia ini?

Seperti kebanyakan muzik rakyat, ia adalah agak sukar untuk memastikan dengan tepat tentang asal-usul lagu itu. Akan tetapi, banyak catitan menunjukkan dua adik-beradik iaitu Patty dan Mildred Hill dari Louisville, Kentucky adalah pengarang asal lagu ini atau mungkin penulis lagu asal yang membawa kepada terciptanya Happy Birthday ini.

Mereka mendakwa melodi lagu Happy Birthday ini mula ditulis pada tahun 1890-an untuk murid-murid di tadika tempat Patty bekerja. Pada mulanya, lagu itu diberi nama "Good Morning to All" dan dinyanyikan setiap pagi dalam kelas. Apabila tiba hari jadi murid, mereka akan menukar lirik lagu itu daripada Good Morning to All menjadi Happy Birthday to You, ujar Patty.

Apabila populariti lagu itu mula meningkat, adik-beradik Hill mula memfailkan saman terhadap penggunaannya yang tidak berlesen. Antara saman yang difailkan mereka adalah terhadap komposer serta pelakon layar Irving Berlin dan Moss Hart yang didakwa menggunakan lagu itu dalam teater muzikal Broadway mereka iaitu The Band Wagon.

Walaupun begitu, adik-beradik Hill itu tidak pernah mendaftarkan lagu Happy Birthday sebagai hak cipta mereka, hanya lagu Good Morning to You. Patty kemudian memberitahu bahawa dia bukanlah seorang yang tamakkan wang.

Pada tahun 1935, adik-beradik Hill itu telah menukar tona lagu mereka. Patty dan Mildred Hill yang penat dengan melodi mereka digunakan tanpa kebenaran kemudian telah menghasilkan dan menerbitkan lagu Happy Birthday dengan syarikat Clayton F. Summy. Adik-beradik Hill kini mempunyai hak ke atas lagu itu sehingga tahun 1991.

Sedekad kemudian, John F. Sengstack telah membeli syarikat Summy itu dan menukar namanya kepada Birch Tree Ltd. Setahun selepas itu, gergasi media Warner Music pula telah membeli Birch Tree Ltd dengan harga USD 25 juta (jumlah yang besar ketika itu). Oleh kerana pembelian itu, kini Warner Bros memiliki hak keseluruhan ke atas Happy Birthday.

Ini bermakna, sesiapa yang ingin menyanyikan lagu itu tempat awam, mereka terpaksa membayar royalti kepada Warner Bros bagi menggelakkan daripada diambil tindakan undang-undang.

Sebagai contoh, Walt Disnet membayar Warner Bros sebanyak USD 5,000 untuk menggunakan lagu itu dalam perarakan. Menurut Telegraph, satu saman sivil telah difailkan bagi adegan dokumentari Eyes on the Prize, di mana lagu Happy Birthday dinyanyikan semasa Martin Luther King Jr menyambut hari jadinya adalah begitu tinggi sehingga filem itu tidak pernah diterbitkan dalam DVD.

Apabila orang mula membayar royalti lagu Happy Birthday itu, Warner Bros mendapat wang sekitar USD 2 juta setahun. Sebahagian besar wang itu kemudian disalurkan ke Yayasan Hill, badan amal yang diasaskan oleh adik-beradik Hill yang mencipa lagu itu.

Pada tahun 1988, Warner Bros telah mempunyai hak sepenuhnya ke atas lagu Happy Birthday tanpa perlu membayar lagi royalti kepada adik-beradik Mill. Mereka memegang hak cipta lagu itu sehingga tahun 2030, di mana mereka boleh meraih pendapatan melalui lagu paling tinggi kutipan dalam sejarah itu selama lebih sedekad lagi.

Memandangkan tempoh pelanjutan hak cipta dan status lagu itu sebagai lagu rakyat, pembikin filem dan para peguam mula membentuk satu pasukan pembangkang. Mereka percaya bahawa Warner Bros memegang hak cipta kepada objek yang seharusnya menjadi sebahagian daripada milik rakyat, ini bermaksud lagu itu tidak tertakluk kepada mana-mana hak cipta.

Seorang peguam anti-hak cipta dan juga seorang profesor undang-undang iaitu Robert Brauneis memberi hujah bahawa "Hak cipta dan lagu paling popular di dunia" itu hanya susunan lagu tertentu yang diperbaharui pada tahun 1963, bermakna berakhirnya istilah hak cipta asal. Kini lagu itu sepatutnya menjadi hak milik awam.

Brauneis menyambung lagi, pada hakikatnya bahawa nama yang salah telah muncul pada hak cipta asal. Tiada bukti kukuh mengatakan Patty dan Mildred Hill adalah penulis lagu itu. Sekiranya Warner Bros ingin menuntut pemilikan lagu itu, mereka perlulah mengemukakan bukti kukuh bahawa adik-beradik Mill itu merupakan pencipta asal.

Pada Jun 2013, seorang penerbit filem Jennifer Nelson yang menghasilkan dokumentari mengenai lagu Good Morning to All perlu membayar USD 1,500 kerana menggunakan lagu Happy Birthday. Dia telah bercadang untuk membawa Warner Bros ke mahkamah dengan menuduh bahawa gergasi media itu menuntut hak yang tidak sepatutnya.

Nelson yang mendakwa dirinya mangsa dan Warner Bros mengaut keuntungan terhadap lagu yang bukan dicipta oleh mereka sendiri. Dia juga menggabungkan kesnya dengan kes lain yang difailkan di California. Selain menuntut bayaran balik denda yang dibayarnya, dia juga menuntut agar syarikat itu membayar balik kos semua yang pernah membayar royalti untuk menggunakan lagu Happy Birthday.

Oleh kerana semua saksi yang relevan telah meninggal dunia, peguam Nelson memerlukan satu bukti kukuh dan akhirnya berjaya mendapatkannya dengan harga USD 3 sahaja dari Amazon. Sebuah buku muzik yang diterbitkan pada 1922 menyatakan, semua lagu termasuk Happy Birthday perlulah mendapat keizinan istimewa melalui ihsan syarikat Clayton F. Summy.

Memandangkan hakikat bahawa muzik yang diterbitkan sebelum tahun 1923 biasanya dianggap sebagai sebahagian daripada hak awam dan lirik yang diterbitkan pada masa itu tidak mempunyai notis hak cipta yang sah, peguam memberikan hujah bahawa Happy Birthday sepatutnya menjadi hak milik awam.

Pada bulan September 2015, Hakim George H. King telah memutuskan bahawa tuntutan hak cipta Warner Bros memang tidak sah dan hak cipta 1935 mereka hanya dipakai untuk satu susunan lagu sahaja, bukan keseluruhannya. Oleh kerana tiada pihak lain yang menuntut hak cipta lagu itu, ia akan menjadi hak awam.

Warner Bros kemudian bersetuju untuk membayar balik USD 14 juta kepada mereka yang pernah membayar untuk menggunakan lagu itu.


9 Ciptaan Terhebat Tamadun China Purba yang Masih Digunakan Sehingga Kini

Ramai orang hari ini terlalu mengambil mudah dan memandang ringan dengan kemudahan serta teknologi yang telah wujud. Kabel optik fiber mampu menghantar maklumat dalam jumlah yang sangat besar dalam masa yang sangat pantas. Manusia juga kini boleh memandu dengan mudah dengan bantuan sistem navigasi GPS. Segala-galanya sudah berada di hujung jari dalam abad ke-21 ini.

Generasi zaman kini mungkin dilahirkan dalam kesenangan sehingga kurang memberikan penghargaan pada generasi terdahulu yang bertungkus-lumus menjana idea kreatif untuk mengilhamkan inovasi. Menurut Charles Duell, seorang pesuruhjaya paten Amerika Syarikat, laporan menunjukkan majoriti idea yang ingin 'dicipta' bermula kurun ke-19 sebenarnya sudahpun dicipta terlebih dahulu.

Namun, tahukah anda, dalam kesemua ciptaan yang boleh didapati hari ini, banyak yang disumbangkan oleh China. Kami kongsikan antara 9 ciptaan terhebat yang dicapai oleh tamadun tersebut yang berjaya mengubah sejarah dunia dan telah berevolusi sehingga ke hari ini:

Khabar angin mengatakan serbuk letupan yang dicipta ahli alkimia China zaman dahulu ini dijumpai secara tidak sengaja ketika mereka cuba membuat campuran yang boleh menjadikan manusia hidup selamanya. Ironinya, campuran bahan yang dibuat itu didapati boleh mencabut nyawa manusia dengan mudah.

Serbuk letupan awal mula dibuat menggunakan kalium nitrat (saltpeter), arang dan sulfur. Sejarah penciptaannya mula dilakar pada tahun 1044 melalui Koleksi Teknik Ketenteraan Paling Penting yang disusun oleh Zeng Goliang. Menurut Zeng, penemuan serbuk letupan ini sebenarnya telah berlaku lebih awal dari itu kerana Zeng menjelaskan mengenai tiga campuran serbuk letupan berlainan. Pada zaman itu, kerajaan China menggunakan campuran ini sebagai suar dan mercun sebelum dijadikan kegunaan ketenteraan seperti grenad asas.

Lama-kelamaan, serbuk letupan asas ini dicampur dengan pelbagai logam untuk menghasilkan warna terang apabila letupan berlaku. Maka, muncullah pelbagai jenis mercun dan bunga api moden. Selain itu, penciptaan serbuk letupan ini juga melahirkan pelbagai letupan yang boleh diluncurkan seperti peluru.

Sejarah awal kompas menunjukkan yang orang China mencipta kompas untuk menghala ke arah selatan. Hal ini demikian kerana mereka menganggap selatan merupakan arah kardinal dan bukannya utara. Kompas terawal dicipta sekitar abad ke-4 sebelum Masihi dan diperbuat daripada batu lod (batu magnet).

Kewujudan batu lod ini juga adalah nasib semata-mata. Ia merupakan sejenis magnetit (bijih besi magnetik) yang menjadi sangat bermagnet apabila dipanah petir. Setelah itu, sejenis mineral yang termagnet ke arah kedua-dua utara dan selatan terhasil. Kami kurang pasti siapakah yang mencetuskan idea pintar untuk menunjuk arah menggunakan batu lod ini, namun bukti arkeologi menunjukkan kaum China menggunakan 'anak panah' berbentuk sudu/senduk yang sentiasa menghala ke arah selatan.

Penemuan bukti bersejarah agak kabur untuk menentukan siapakah yang mula-mula menukarkan idea dan fikiran menjadi bahasa bertulis. Ada yang berpendapat ia berasal dari Sumeria di Mesopotamia, Harappa yang kini berada di Pakistan ataupun Kemites di Mesir. Namun begitu, kita tahu bahawa bahasa pertama telah wujud sekitar 5,000 tahun yang lalu. Ada juga yang mengatakan ia wujud jauh lebih lama dengan mengiktiraf lukisan-lukisan di batuan gua sebagai sejenis tulisan.

Apabila tulisan dan bahasa mula berkembang, manusia mula menulis di atas apa sahaja yang mereka boleh dapati. Permukaan-permukaan yang 'tahan lama' seperti batu bersurat, buluh, kertas papirus dan pelbagai batuan lain digunakan untuk menulis. Ia mula berubah apabila seorang lelaki China bernama Cai Lun telah mencipta sejenis prototaip kertas moden.

Sebelum penemuan Cai Lun, orang China menulis di atas lapisan nipis buluh dan bebenang sutera. Pada 105 Tahun Masihi, Cai Lun telah mencipta campuran gentian kayu dan air yang ditekan serta dipadatkan di atas sehelai kain yang dikait. Jalinan kain membuatkan kelembapan campuran itu menyejat dan akhirnya menghasilkan sehelai kertas kasar. Namun, tiada siapa yang mengetahui apakah yang ditulis Cai Lun di atas kertas pertama ciptaannya.

Sesiapa yang gemarkan pasta mungkin perlu berterima kasih kepada orang China purba kerana mencipta makanan ini, bukannya orang Itali seperti yang disangka.

Walaupun banyak perdebatan tentang perkara ini, ahli arkeologi berpendapat bahawa China telah mengatasi Itali dan Arab selama 2,000 tahun. Pada tahun 2006, ekskavasi sebuah perkampungan berusia 4,000 tahun di Lajia dalam wilayah Qinghai berhampiran sempadan Tibet telah mendedahkan penemuan sebuah mangkuk dalam keadaan terbalik yang mengandungi pasta kenyal. Mangkuk tersebut tertanam sedalam sepuluh kaki di bawah tanah.

Pasta yang ditemui itu dipercayai merupakan paling 'tua' dalam dunia setakat ini. Ia diperbuat daripada dua jenis bijian milet yang banyak ditanam di China sejak 7,000 tahun dahulu. Sehingga ke hari ini orang China masih menggunakan bijian tersebut untuk membuat mi dan pasta.

Orang China juga telah berjaya mengurangkan beban manusia di dunia sepanjang zaman dengan salah satu ciptaan terhebat mereka iaitu kereta sorong. Seorang jeneral bernama Jugo Liang (ejaan lain: Chuko Liang) yang hidup semasa Dinasti Han telah diiktiraf sebagai manusia yang bertanggungjawab mencetuskan idea kereta sorong dengan satu roda yang sering digunakan untuk mengangkut objek-objek berat pada abad ke-2.

Walau bagaimanapun, idea rekaan Jugo ketika itu tidak mempunyai dua pemegang yang kemudiannya hanya ditambah selepas rekaan itu semakin berkembang. Namun begitu, Jugo telah mendahului orang Eropah selama 1,000 tahun lebih awal dalam sejarah penciptaan kereta sorong.

Kegunaan asal kereta sorong itu adalah untuk tujuan ketenteraan. Disebabkan kelebihan fizikalnya untuk melawan pihak musuh, pasukan tentera China telah merahsiakan ciptaan ini berabad lamanya dan hanya menggunakannya sebagai kubu penghadang boleh ubah selain sebagai pengangkutan.

Terdapat juga sebuah cerita rakyat lama China yang mengisahkan tentang seorang petani dari kurun pertama Sebelum Masihi bernama Ko Yu yang mencipta kereta sorong. Walaupun kewujudannya diragui, namun terdapat sedikit persamaan antara Jugo dan Ko. Ini disebabkan kedua-dua jeneral dan petani ini menyembunyikan kewujudan kereta sorong mereka dengan menggunakan kod rahsia.

Walaupun orang China tidak dapat menyatakan ukuran sebenar gempa bumi dengan skala Richter (skala Richter hanya mula diperkenalkan pada tahun 1935), mereka dilaporkan telah berjaya mencipta alat pengesan gempa bumi pertama atau lebih dikenali sebagai seismograf. Ahli falak diraja China dari Dinasti Han iaitu Zhang Heng telah menghasilkan sebuah seismograf yang sangat cantik pada awal abad kedua.

Rekaan Zhang Heng merupakan sebuah 'pasu' tembaga berat dengan sembilan ekor naga yang menghadap ke bawah di sekelilingnya. Naga-naga ini dibina dengan jarak sama lebar antara satu dengan yang lain dan di bawah setiap naga ini terdapat katak individu yang melihat ke atas dengan mulut terbuka.

Di bahagian dalam tembaga pula terdapat sebuah gantungan pendulum yang tidak bergerak sehinggalah berlakunya gegaran. Apabila ini terjadi, ayunan bandul ini akan menggerakkan tuil dalaman seismograf secara automatik. Pergerakan ini akan melepaskan sebuah bola dari dalam mulut naga yang menghadap pusat gempa dan bola ini kemudian akan jatuh terus ke dalam mulut katak di bawahnya.

Seismograf pertama ini mungkin kedengaran seperti sebuah binaan yang sangat asas namun negara-negara Barat hanya mula membangunkan seismograf sendiri 1,500 tahun kemudian.

Namun demikian, ramai ahli seismologi meragui pengiktirafan alat ini sebagai sebuah seismograf kerana ia dilaporkan gagal mengesan gempa bumi pada tahun 1971 yang telah banyak mengorbankan nyawa.

Sejarah penciptaan layang-layang diberikan kepada dua orang lelaki China dari kurun ke-4 Sebelum Masihi iaitu Gongshu Ban dan Mo Di. Gongshu merupakan seorang penaung kesenian manakala Mo Di adalah seorang ahli falsafah. Mereka telah mencipta layang-layang berbentuk burung yang melayang dan menjunam apabila angin bertiup.

Lama-kelamaan, penduduk tempatan mula mengembangkan rekaan layang-layang tersebut dalam bentuk baru dan mula menggunakannya untuk tujuan lain. Layang-layang mula digunakan untuk menangkap ikan tanpa penggunaan bot dengan memasang cangkuk dan membiarkannya di tengah-tengah lautan.

Selain itu, layang-layang juga memainkan peranan dalam aplikasi ketenteraan di mana ia menjadi dron yang menghantar serbuk letupan ke kubu pihak lawan. Pada tahun 1232 pula, orang China menggunakan layang-layang untuk menyebarkan risalah propaganda di serata pusat tahanan perang Mongolia bagi mendesak tahanan warga China supaya memberontak dan menggulingkan pihak penawan.

Daripada kewujudan layang-layang, keinginan orang China untuk terbang di awan bagai seekor burung menjurus kepada penciptaan peluncur angin (hang glider).

Selepas wujudnya layang-layang pada kurun ke-4, orang China mula membina layang-layang yang bersaiz lebih besar dan aerodinamik untuk menampung berat seorang lelaki dewasa. Kemudian, mereka bertindak lebih berani dengan tidak memasang sebarang tali untuk cuba lihat apa yang bakal berlaku. Dari situlah terciptanya layang-layang gergasi tanpa tali yang hari ini kita kenali sebagai hang glider.

Walau bagaimanapun, pada zaman dahulu, ia bukanlah digunakan dalam sukan rekreasi seperti yang kita ketahui kini. Maharaja China ketika itu gemar mengenakan hukuman kepada banduan dan musuh dengan memaksa mereka terbang dari tebing tinggi menaiki peluncur ini. Seorang lelaki pernah mendarat dan terselamat setelah terbang sejauh dua batu.

Negara Barat hanya mula 'mencipta' peluncur angin tersendiri 1335 tahun selepas itu.

Orang Mongolia, Byzantine, Greek dan Rom semuanya tidak gembira apabila China mula menghasilkan inovasi ketenteraan dengan penciptaan serbuk letupan. Namun begitu, satu lagi ciptaan China ini telah membantu membawa keamanan kepada tamadun-tamadun ketika itu.

Sutera mempunyai permintaan yang sangat tinggi sehinggakan fabrik halus ini telah membuka ruang kepada China untuk berdagang dengan dunia luar. Kewujudan sutera telah menaikkan nama laluan perdagangan terkenal iaitu Jalan Sutera yang akhirnya menembusi wilayah Mediterranean, Afrika, Timur Tengah dan Eropah.

Kaedah memanipulasi bahan yang dihasilkan daripada ulat sutera ini telah wujud sekitar 4,700 tahun yang lalu. Sebuah skrol dari zaman Liangzhu (3330 hingga 2200 Sebelum Masihi) telah ditemui mengandungi artikel mengenai pembuatan sutera. Orang China sangat menjaga asal-usul sutera dan ia dikawal dengan ketat. Namun, rahsia itu akhirnya terbongkar apabila telur ulat sutera jatuh ke tangan sami-sami dari Eropah yang kemudian membawanya pulang ke Barat.


5 Cendawan Dan Kulat Paling Mahal Di Dunia

Cendawan telah digunakan selama beratus-ratus tahun. Seawal 400 B.C., Hippocrates menyebut nilai perubatan cendawan dalam tulisannya.

Ia dilihat sebagai tumbuhan yang tumbuh secara kebetulan namun telah ditanam sejak tahun 1652.

Pada awalnya, cendawan tidak dijadikan makanan, sebaliknya digunakan sebagai pemampat dan dalam pelbagai ubat semulajadi di seluruh dunia.

Terdapat pelbagai jenis cendawan yang boleh ditemui di mana-mana dan boleh dimakan. Dengan ini, anda tidak perlu membayar apa-apa.

Namun, dalam dunia cendawan, terdapat penanam dan pengumpul di seluruh dunia, dan cendawan yang boleh dimakan yang paling mahal dianggap sebagai makanan istimewa.

Antara faktor yang menyebabkan harga cendawan-cendawan atau kulat ini melambung tinggi adalah disebabkan oleh ia sangat sukar untuk dituai dan ditanam.

Cendawan Chanterelle berwarna keemasan yang indah ini sangat disukai oleh peminatnya kerana rasanya yang pedas. Ya, cendawan ini mempunyai rasa pedas!

Chanterelle tumbuh di hutan konifer dan di bahagian rumput. Walaupun Chanterelle datang dalam pelbagai jenis warna iaitu putih, kuning dan oren, namun warna emas adalah yang paling digemari.

Cendawan ini sangat mahal kerana ai memerlukan keadaan pertumbuhan tertentu. Hujan lebat yang diikuti dengan beberapa hari panas dan kelembapan adalah faktor-faktor membantu Chanterelle tumbuh dengan lebih baik.

Ia muncul secara berkelompok di sekitar akhir musim bunga dan hilang sepenuhnya apabila musim luruh tiba.

Chanterelle mesti dimasak sepenuhnya, kerana boleh membuatkan mereka yang memakannya jatuh sakit jika mentah. Cendawan Chanterelle kering dijual dengan harga sekitar RM 2,060 sekilogram.

Di sesetengah pasar di seluruh dunia, cendawan Morel kering dijual dengan harga mencecah RM2,340 sekilogram, menjadikannya cendawan ke-4 termahal di dunia.

Cendawan Morel dalam kering lebih mahal kerana ia menjadi lebih ringan. Cendawan Morel yang segar adalah berat lebih dan boleh didapati dengan harga di antara RM276 dan RM828.

Masalah dengan dengan cendawan ini adalah ia hanya muncul dalam musim yang tersendiri. Di Amerika Syarikat, Morel muncul dari akhir bulan Mac hingga Mei.

Walaupun ia terdapat di setiap negeri di negara ini, namun cendawan mahal ini paling banyak ditemui di negeri-negeri Midwest seperti  North Dakota, South Dakota, Nebraska dan banyak lagi.

Cendawan Morel mempunyai bentuk kepala yang tersendiri, yang mana disamakan dengan bentuk span atau otak.

Ia amat sukar dicari kerana dikelilingi oleh pokok-pokok dan disamarkan oleh daun dan serpihan yang biasa dijumpai di permukaan tanah.

Harganya sangat mahal tinggi kerana ia adalah makanan istimewa bermusim dengan lokasi yang sering tersembunyi dan hanya boleh ditemui oleh pemburu Morel yang berpengalaman.

Cendawan Matsutake adalah sejenis kulat yang secara tradisinya menandakan bermulanya musim luruh. Bagi kebanyakan orang Jepun, ia adalah makanan istimewa yang digemari disebabkan oleh aroma buah dan pedas.

Dalam beberapa tahun kebelakangan ini, pokok-pokok pain merah yang menyediakan perlindungan kepada cendawan Matsutake telah mati dengan begitu banyak disebabkan oleh serangga.

Rantau Tamba berhampiran Kyoto adalah rumah kepada pokok pain merah. Apabila jumlah pokok pain merah ini berkurangan, maka jumlah cendawan yang tumbuh di bawahnya juga berkurangan.

Malangnya, kaedah untuk menanam cendawan ini masih belum ditemui dan ini menjadikan cendawan Matsutake sebagai spesies terancam, membuatkan harganya bertambah mahal.

Dengan harga yang membolehkan anda membeli sebuah Perodua Axia secara tunai, truffle Putih Eropah ini adalah cendawan kedua paling mahal di dunia.

Walaupun ramai yang percaya bahawa truffle berbeza dari cendawan, namun kedua-duanya adalah sejenis kulat. Apa yang membuat truffles sangat mahal adalah ia sangat sukar untuk dituai, maka ia sangat sukar untuk didapati.

Pemburu truffle mencari tempat-tempat seperti Itali dan Perancis dalam mendapatkan makanan istimewa yang berharga ini. Disebabkan terlalu mahal dan sangat jarang ditemui, maka pasaran gelap untuk cendawan ini telah muncul.

Terdapat juga pencuri truffle dan pencuri anjing yang digunakan untuk menghidu dan mencari truffle ini.

Pengimportan truffle dari China juga telah membanjiri pasaran dan ia dianggap tidak berkualiti tinggi seperti versi Eropah. Ia memerlukan masa yang lama dan kepakaran yang tinggi untuk mencari truffle liar kerana ia tumbuh di bawah tanah.

Pemburu truffle menemui kulat ini di dasar pokok oak, namun proses untuk menuainya dan dibawa sehingga ke meja makan di restoran adalah tersangat sukar.

Laporan tentang truffle yang dicuri dari restoran dikaitkan dengan berita bahawa pencuri pasaran gelap telah menjualnya, termasuk dan anjing truffle.

Tumbuh dari dalam badan ulat kupu-kupu hantu, kulat parasit ini menjejaskan badan ulat dengan spora kecil yang dibawa oleh udara.

Apabila ia masuk ke dalam badan ulat, kulat ini akan memakan perumahnya. Ulat tersebut akan mati dengan perlahan-lahan, berakhir dengan "mumia" dalam keadaan menegak berhampiran dengan permukaan bumi.

Pada awal musim bunga, kulat ini muncul dari ulat yang mati dan keluar melalui kepala ulat hingga mencapai puncak tanah.

Cendawan nipis dan panjang dengan bentuk bulat di bahagian atas ini mudah dituai dan sangat digemari di seluruh Himalaya dan Dataran Tinggi Tibet di ketinggian antara 3,000 hingga 5,000 meter.

Orang Tibet percaya mesej purba yang mengatakan bahawa kulat ini adalah sejenis afrodisiak. Ia tersangat mahal kerana tiada cara di dunia yang membolehkan manusia menanamnya, hanya berlaku secara semulajadi.

Kulat Yartsa dengan kualiti yang terbaik dijual dengan harga kira-kira RM295,000 sekilogram, menjadikannya kulat dan cendawan paling mahal di dunia.


7 Fakta Ngeri Dan Dahsyat Tentang Peperangan Kimia Dalam Perang Dunia Pertama (WW1)

Ketika Perang Dunia Pertama bermula, penggunaan senjata kimia sudah menjadi satu jenayah perang. Semua negara utama telah menandatangani satu perjanjian yang bersetuju untuk tidak menggunakannya.

Namun apabila pertempuran bermula, perjanjian tersebut langsung tidak memberikan apa-apa makna, menjadi mimpi ngeri perang setiap hari.

Penggunaan gas beracun dan boleh membunuh menjadi satu perkara biasa oleh semua pihak dalam mengejar kemenangan. iluminasi.com kongsikan 7 fakta mengerikan tentang perang kimia pada Perang Dunia Pertama.

Serangan gas utama yang pertama berlaku pada 22 April 1915, di luar bandar Ypres di Belgium.

Tentera Jerman ketika itu membawa 6,000 silinder gas klorin yang baru dibangunkan. Mereka menunggu sehingga angin bertiup dengan betul dan kemudian membiarkannya terbebas menghala ke tentera Perancis.

Secara teknikal, Perancis adalah pihak yang telah memulakan perang kimia. Mereka tertawa terhadap serangan kimia pertama pada Ogos 1914 ketika mereka melancarkan bom yang dipenuhi gas pemedih mata ke atas tentera Jerman.

Bom-bom yang dilancarkan Perancis itu tidak memberi kesan kepada tentera Jerman, tetapi ia telah memulakan pertempuran kimia yang akan menjadi semakin buruk apabila peperangan mula membuak.

Ketika gas klorin melanda kawasan dipenuhi tentera Perancis di Ypres, tiada siapa yang bersedia. Tidak pernah ada serangan kimia seperti ini sebelumnya, oleh itu tidak seorang tentera pun memiliki topeng gas.

Dalam masa 10 minit, beribu-ribu tentera mati akibat terhidu gas ini. Selebihnya telah terhuyung-hayang ketika gas beracun ini memakan paru-paru mereka.

Menurut salah seorang yang terselamat, kesakitan itu dirasakan seperti mat lemas, tetapi di atas daratan. Dia merasakan seperti paru-parunya ditikam dengan pisau dan merupakan satu cara yang dahsyat untuk mati.

Antara tentera Jerman yang melepaskan gas itu adalah Fritz Haber, individu yang bertanggungjawab di atas penciptaannya.

Beliau adalah salah seorang ahli kimia paling hebat dalam sejarah. Selepas perang, dia memenangi Hadiah Nobel untuk kerja pertaniannya.

Tetapi sebelum perang berakhir, dia mendedikasikan dirinya untuk mencari cara baru dan dahsyat bagi membunuh musuh-musuh Jerman.

Isterinya, Clara, yang juga merupakan seorang ilmuan sains, terkejut dengan kerja suaminya. Dia menggelarkannya sebagai "tanda kebodohan, merosakkan disiplin yang patut membawa pandangan baru ke dalam hidup" dan berulang kali memohon agar Fritz berhenti.

Clara bersedia melakukan apa sahaja untuk Fritz. Pada satu hari, apabila Fritz kembali daripada peperangan untuk menghadiri pesta meraikannya, Clara mencuri pistolnya dan masuk ke dalam taman lalu menembak dirinya.

Dia membunuh diri sendiri, dengan harapan bahawa ia akan menghalang Fritz daripada melakukan pembunuhan besar-besaran. Namun, kematiannya adalah sia-sia.

Pada pagi ketika mana mayat Clara ditemui, Fritza Haber pergi ke Eastern Front untuk melancarkan serangan gas yang lain.

Sebaik sahaja orang Jerman telah menggunakan gas klorin, tiada siapa yang boleh menjangkakan apa seterusnya yang bakal berlaku. British semakin berusaha untuk menggunakan bahan kimia bersama-sama dengan Jerman.

Pertama, mereka perlu mengujinya dan mereka menggunakan tentera mereka sendiri untuk melakukannya. Pada 1916, tentera British mula menguji senjata kimia yang akhirnya menjadikan 20,000 tentera British sebagai mangsa.

Ada yang kemudiannya mengatakan bahawa tentera-tentera tersebut diperdaya sebelum menjalani eksperimen dan tidak tahu apa yang akan berlaku kepada mereka.

Beberapa eksperimen terburuk berlaku di Rawalpindi, di mana saintis tentera British menghantar beratus-ratus tentera India ke dalam bilik gas dan menyemburkannya dengan gas mustard.

Mereka mempunyai dua matlamat iaitu mahu melihat berapa banyak gas yang diperlukan untuk menyeksa mangsa dan mereka mahu melihat jika terdapat sebarang perbezaan bagaimana ia membakar kulit orang India.

Banyak subjek tidak dapat berjalan selama beberapa minggu selepas eksperimen. Mereka terlantar atas katil hospital, merasakan kesakitan memakan daging mereka dan kemudian dibersihkan.

"Para pesakit yang terbakar berada dalam keadaan yang menyedihkan dan tertekan," kata para saintis dalam salah satu laporan mereka.

Menurut mereka, ia adalah satu perasaan yang hanya boleh difahami dengan sebenar-benarnya jika dialami sendiri.

Pembunuh terbesar di antara semua senjata kimia yang digunakan dalam perang ini adalah gas phosgene.

Daripada 91,000 tentera yang terbunuh terbakar akibat gas beracun sepanjang perang, kira-kira 85% daripadanya mati akibat serangan phosgene.

Ia adalah pembunuh yang perlahan dan tersembunyi. Gas ini tidak membuatkan mangsa tercekik seperti gas klorin, jadi lebih banyak gas ini akan dihirup ke dalam paru-paru.

Ia juga boleh dihasilkan untuk tidak dapat dikesan. Sekiranya dicairkan dengan jumlah yang betul, ia akan menjadi toksik tanpa sebarang bau.

Gas Phosgene digunakan buat kali pertama pada 19 Disember 1915, di sebuah bandar yang dikenali sebagai Wieltje.

Jerman melepaskan 88 tan klorin dan gas phosgene bersama-sama dan membiarkannya hanyut ke tempat di mana tentera musuh sedang tidur.

Gas tesebut menyelinap ketika mereka tidak sedar, meresap ke dalam paru-paru sebelum mereka dapat memahami betapa dahsyat kesan yang akan menyusul.

Serangan ke atas Wieltje sahaja menyebabkan 69 kematian dan 1,069 mangsa. Namun, mereka tidak mati serta-merta.

Ia mengambil masa 24 jam sebelum gejala terburuk bermula. Walaupun begitu, kematian mereka akan diseret selama beberapa hari atau minggu.

Gas Mustard adalah senjata kimia yang paling ditakuti dalam Perang Dunia I, tetapi ia bukanlah kerana ia boleh membunuh.

Gas Mustard hanya membunuh sekitar 3% daripada mereka yang menyedutnya, tetapi ia membuatkan orang-orang yang terselamat berada dalam kesakitan yang tidak dapat dibayangkan.

Apabila seorang tentera menyedut gas mustard, kulitnya akan mula lepuh, matanya akan mulai membengkak dan penglihatannya akan gagal berfungsi.

Dia akan mula berdarah di dalam tubuhnya dan di luar, di mana gas tersebut akan mengupas dagingnya. Kebanyakannya akan muntah dan jika gas ini membunuh mereka, ia akan mengambil masa beberapa minggu sebelum mereka meninggal dunia.

"Saya berharap orang-orang yang bercakap tentang meneruskan peperangan ini dengan apa jua kosnya dapat melihat tentera yang mengalami keracunan gas mustard. Lecur teruk berwarna kuning, mata buta, semuanya melekit namun masih berjuang untuk bernafas, dengan suara berbisik mengatakan bahawa kerongkong mereka sedang menutup dan mereka tahu mereka akan tercekik," kata seorang jururawat Inggeris.

Pada tahun-tahun akhir perang, tentera Amerika Syarikat sedang membangunkan satu senjata kimia rahsia sebatian organoarsenik, yang dikenali sebagai lewisit.

Ia adalah senjata yang mengerikan di mana satu titisan akan membuatkan kulit seseorang melecur dan dipenuhi nanah dengan begitu besar sementara dos yang lebih besar akan merobek bahagian tubuh mereka sehingga mereka tercekik oleh saluran pernafasan mereka sendiri.

Pada tahun 1918, lebih daripada 10% ahli kimia di AS telah ditugaskan untuk berkhidmat dalam projek senjata kimia rahsia kerajaan.

Malah, sesetengah daripada mereka dipaksa untuk mengujinya ke atas tubuh mereka sendiri untuk melihat kesannya.

Pada Ogos 1918, rakyat Washington menjadi subjek ujian yang tidak disengajakan apabila letupan di makmal telah membuatkan lewisit tersebar ke luar bandar.

Ia telah meracuni orang-orang yang tinggal berhampiran kilang rahsia itu dan membuatkan mereka terbakar teruk dan membunuh sebilangan haiwan.

Perkara mungkin akan menjadi lebih teruk, nasib baik hanya 3.6 kilogram lewisit sahaja yang terbebas semasa kemalangan itu. Di pengakhiran perang, AS menghasilkan 10 tan lewisit setiap hari.

Perang berakhir sebelum Amerika Syarikat sempat menggunakan lewisit. Tetapi mereka terus mengujinya, walaupun selepas perang berakhir.

Dalam beberapa tahun kemudian, kerajaan Amerika Syarikat menguji senjata kimia pada 60,000 tentera mereka sendiri. Tentera berkulit hitam, Jepun dan Puerto Rica merupakan sasaran utama untuk ujian mereka.

Kerajaan mahu mengetahui sama ada terdapat bangsa yang boleh bertahan terhadap bahan kimia.

Jadi, mereka menghantar hampir setiap tentera dengan kewarganegaraan asing ke dalam bilik gas untuk melihat bagaimanar reaksi mereka terhadap gas lewisit dan mustard.

"Rasanya seperti anda sedang terbakar. Semua orang mula berteriak dan cuba untuk keluar. Dan kemudian sebahagian daripadanya pengsan. Akhirnya, mereka membuka pintu dan membiarkan kami keluar," kata salah seorang daripada mangsa ujian ini.

Tentera-tentera tersebut diugut supaya berdiam diri dan jika mereka memberitahu sesiapa tentang kejadian itu, mereka akan dilucutkan dan dihumban ke dalam penjara.

Kesan gas ini berlanjutan sepanjang hayatnya dan mereka tidak dapat memberitahu doktor tentang apa yang telah berlaku.

Seorang lelaki, berusia 93 tahun, menunjukkan kepada seorang wartawan bagaimana kulit mati masih jatuh dari badannya dalam bentuk serpihan lebih daripada 70 tahun selepas kerajaannya menyiramnya dalam bahan kimia toksik.


Kisah Pencakar Langit Terbengkalai Yang Berhantu Di Bangkok - Sathorn Unique Tower

Nama rasmi bagi bangunan ini adalah Sathorn Unique Tower (Menara Unik Sathorn), namun ia lebih dikenali oleh kebanyakan orang dengan nama yang berbeza, iaitu Menara Hantu.

Apa yang sepatutnya menjadi simbol kelas dan kebudayaan di pusat bandar Bangkok, Thailand sebaliknya menjadi bangunan terbengkalai dan yang dicemari dengan grafiti, serpihan peninggalan dan kisah-kisah berhantu.

Pembinaan bangunan berhantu ini bermula pada tahun 1990 apabila Rangsan Torsuwan, seorang arkitek dan pemaju Thailand yang terkenal, merangka struktur yang begitu besar.

Dia membayangkan membina sebuah kompleks kondominium mewah yang menjulang di bandar Bangkok. Namun, impiannya tidak kesampaian.

Pada tahun 1993, Rangsan telah ditangkap atas dakwaan merancang untuk membunuh Presiden Mahkamah Agung. Walaupun pembunuhan itu tidak berlaku, namun Torsuwan terbukti bersalah pada 2008.

Dia kemudiannya dibebaskan oleh Mahkamah Rayuan pada tahun 2010. Kes ini telah mengganggu keupayaan Rangsan untuk mendapatkan sokongan kewangan untuk projek-projeknya, dan pembinaan Sathorn Unique mengalami kelewatan kerana kekurangan dana.

Apabila krisis kewangan Asia melanda pada tahun 1997, pasaran hartanah Bangkok runtuh dan syarikat-syarikat kewangan yang membiayai projek muflis dan kemudiannya dibubarkan.

Projek pembinaan di seluruh bandar terhenti dan Bangkok mempunyai lebih daripada 300 projek bertingkat tinggi yang belum selesai.

Kebanyakan bangunan-bangunan telah selesai kerana ekonomi pulih, tetapi Sathorn Unik kekal di kalangan "menara hantu" di Bangkok, walaupun usaha rundingan dan pembiayaan semula dilakukan oleh anak Rangsan iaitu Pansit Torsuwan yang telah menyertai firma Rangsan pada tahun 2004.

Hal ini sebahagian besarnya disebabkan oleh desakan Rangsan bahawa projek itu hanya akan dijual pada harga yang akan membolehkan pembeli asal bangunan itu dibayar balik dengan sepenuhnya, bukannya mengisytiharkan muflis dan membubarkan syarikat itu.

Drama politik Rangsan  Torsuwan dan tekanan ekonomi negara yang teruk memberikan kesan yang teruk kepada pencakar langit mewahnya.

Pembinaan tergendalam dan Menara Unik Sathorn yang telah siap hampir 80% dengan 49 tingkat keseluruhannya, dibiarkan merosot dan tidak memberikan sebarang manfaat.

Budaya Thai penuh dengan cerita-cerita hantu dan tahayul. Maka tidak hairanlah bangunan terbengkalai seperti Sathorn ini menjadi sebahagian daripada tradisi tempatan.

Ramai yang percaya bangunan ini berhantu dan khabar angin berterusan bahawa ia dibina di atas bekas tapak kubur. Namun, tidak semua kisah gelap yang menghantui Menara Hantu ini adalah benar.

Pada Disember 2014, mayat seorang lelaki warga Sweden ditemui di tingkat 43 dalam keadaan tergantung.

Walaupun pihak berkuasa menyifatkan kematiannya sebagai bunuh diri, ia adalah satu perkara yang sangat mengejutkan bagi jurugambar Thailand yang masuk ke dalam bangunan dan naik ke tingkat atas untuk mengambil gambar matahari terbit.

Laporan tambahan mengenai penampakan hantu kedengaran sepanjang tahun dan keadaan menakutkan bangunan ini  sememangnya mencetuskan kepada perkembangan kisah-kisah ini.

Kekosongannya sangat menyeramkan dan grafiti di dinding mengandung imej yang mengganggu.

Lubang-lubang berbahaya memenuhi bahagian lantai dan anjing-anjing liar berkeliaran di ruangan-ruangan kosong menambahkan lagi bahaya yang sedia ada.

Walaupun bangunan itu satu ketika dahulu mudah diakses oleh para penjelajah dan pelancong yang sukakan pengalaman menakutkan, namun difahamkan bahawa ia tidak lagi dibenarkan untuk menerima pengunjung.

Jika masih ingin memasuki bangunan ini, seseorang mesti melakukannya secara haram.

Menurut sumber, mereka membayar kepada salah seorang daripada gelandangan yang ramai, yang tinggal di berhampiran dengan tapak Menara Sathorn.

Pada bulan September 2015, Pansit Torsuwan dan pemilik semasa firma Rangsan telah memfailkan dakwaan pencerobohan jenayah terhadap lima pelancong yang telah memanjat menara ini dan memuatnaik secara dalam talian.

Motif Pansit adalah untuk menjadikannya sebagai contoh dan menghalang mereka yang cuba untuk menceroboh masuk ke dalam bangunan ini pada masa hadapan.


10 Senjata yang Diharamkan Dalam Perang

Selepas Perang Dunia Pertama yang dahsyat, banyak negara dan institusi antarabangsa telah menandatangani pelbagai perjanjian di seluruh dunia bagi melarang sesiapa sahaja menggunakan senjata tertentu terhadap musuh ketika perang. Salah satunya ialah Protokol Geneva 1925.

Protokol ini melarang penggunaan beberapa senjata agen asfiksia, gas beracun atau kaedah perang bakteria yang lain. Seperti yang ramai tahu bahawa senjata nuklear adalah dilarang sama sekali penggunaannya. Berikut ada beberapa lagi senjata lain yang diharamkan dalam perang selain senjata nuklear.

Anda pasti hairan mengapa kayu yang diharamkan memandangkan banyak lagi senjata canggih dan membawa maut yang tidak dilarang? Sebenarnya, jerangkap samar atau dikenali sebagai punji sticks oleh barat mempunyai sejarah yang panjang tentang kesan buruknya.

Titik tumpuan jerangkap samar ini pada umumnya ialah di bahagian bawah kaki di mana ia akan mengakibatkan kecederaan yang serius. Dalam banyak kes, kaki perlu dipotong kerana kecederaan yang tidak dapat dirawat.

Ia biasanya dipasang bukan untuk membunuh tetapi untuk melambatkan pergerakan musuh. Penggunaan jerangkap samar ini telah diharamkan pada Konvensyen Geneva pada tahun 1980.

Bertentangan dengan periuk api anti-kereta kebal, periuk api ini direka khas untuk digunakan terhadap manusia atau tentera. Biasanya ia tidak membunuh tetapi memberi kecederaan yang parah.

Selain menjadi ancaman kepada tentera musuh, ia juga menjadi masalah bagi orang awam yang tinggal berhampiran. Selain itu, haiwan juga sering mati akibat terpijak periuk api jenis ini.

Selepas kempen untuk mengharamkan periuk api anti-tentera dilakukan di seluruh dunia, akhirnya Perjanjian Ottawa yang dibuat pada tahun 1977 telah melarang penggunaannya sama sekali.

Black Death atau wabak Bubonic pernah membunuh hampir setengah penduduk Bumi. Dengan beberapa ribu kes kematian di seluruh dunia, tidak mustahil wabak ini akan kembali. Para penyelidik senjata biologi bimbang virus membunuh ini boleh digunakan oleh organisasi pengganas sebagai senjata.

Penggunaan senjata ini telah diharamkan kerana dikhuatiri mana-mana organisasi atau kumpulan haram dapat membangunkan bakteria baru Yersinia pestis yang lebih maju dan tidak dapat disembuhkan atau dikekang oleh ubat-ubatan anti-bakteria sedia ada. Sekiranya ia berlaku, ia boleh menghancurkan seluruh populasi manusia.

Kali pertama penggunaan senjata fosforus putih direkodkan adalah semasa Perang Dunia Pertama oleh tentera Amerika dan British. Ia juga digunakan oleh tentera Jepun dalam peluru mortar dan roket mereka. Selain itu ia juga telah digunakan terhadap orang awam di bandar-bandar besar seperti London, Tokyo dan Hamburg.

Fosforus putih pada asasnya adalah allotrope fosforus yang biasanya digunakan dalam bom asap tentera dan juga senjata pembakar. Jumlah pendedahan yang mencukupi fosforus putih terhadap manusia boleh memberi kesan buruk seperti kebakaran tahap tiga, kegagalan jantung, buah pinggang dan kematian.

Penggunaan senjata ini terhadap orang awam telah diharamkan oleh banyak negara selepas Certain Conventional Weapons Protocol III ditandatangani pada tahun 1980 dan ia dikawal ketat oleh badan ketenteraan di seluruh dunia.

Peluru mata berongga adalah pelancar belubang yang akan mengembang selepas memasuki sasaran yang ditembak. Jenis peluru ini mempunyai ketepatan yang tinggi dan menghasilkan asap yang kurang.

Akan tetapi, ia juga memperlahankan kadar penembusan dan merosakkan lebih banyak tisu badan berbanding peluru lain. Penggunaan peluru jenis ini adalah dilarang dalam mana-mana perperangan antarabangsa di bawah Konvensyen Hague 1899.

Walaupun dilarang, peluru mata berongga ini digunakan secara meluas oleh pasukan polis dan persendirian di banyak negara disebabkan kelajuannya, lebih memudaratkan dan kurang risiko terkena orang berhampiran. Tentera Amerika juga telah mengumumkan akan mempertimbangkan penggunaan peluru jenis ini.

Bom berangkai atau cluster bomb pada dasarnya adalah satu pek amunisi kecil yang dimuatkan dalam bekas yang besar untuk dijatuhkan ke sasaran dari udara. Walaupun bom berangkai digunakan dalam banyak konflik antarabangsa dengan berkesan sejak Perang Vietnam, ia menimbulkan cabaran yang unik dan serius terhadap kawasan awam.

Semasa perang Vietnam, seramai 7000 orang awam mengalami kecederaan teruk dan banyak bahan letupan yang masih berselerak di negara itu. Tentera Amerika menggunakan bom jenis ini terhadap Iraq dari tahun 2003 hingga 2006. Terdapat beberapa kejadian di mana orang awam mati apabila mereka menemui bom hidup yang gagal meletup semasa dijatuhkan.

Di bawah Perjanjian Ottawa, penggunaan bom berkelompok telah diharamkan di banyak negara dan perjanjian lain juga disediakan untuk membersihkan serpihan bom ini yang aktif di seluruh dunia terutamanya Asia Barat.

Tabun adalah salah satu daripada agen saraf siri-G. Ia adalah agen saraf pertama yang dibangunkan oleh ahli kimia Jerman, Gerhard Schrader pada tahun 1936. Tabun merupakan bahan toksik maut akibat kesannya yang cepat pada sistem saraf manusia dan mamalia lain.

Senjata ini mula digunakan semasa Perang Dunia Kedua oleh tentera Jerman. Sekitar tahun 1980-an, tentera Iraq menggunakan tabun bersama sarin dan gas mustard terhadap rakyat Iran untuk melumpuhkan kekuatan mereka.

Walaupun pendedahan kepada gas ini boleh membunuh, beberapa keadaan serius lain yang dikaitkan adalah seperti miosis, dyspnea, degupan jantung perlahan, hilang kesedaran serta kawalan usus dan tusukan paru-paru. Pengeluaran Tabun telah diharamkan sepenuhnya pada Konvensyen Senjata Kimia tahun 1993.

Amat mengerikan melihat orang dalam kesakitan teruk dengan kulit yang melepuh, tetapi itulah yang berlaku akibat penggunaan mustard sulfur atau gas mustard selama beberapa dekad.

Penggunaan senjata ini secara besar-besaran adalah ketika Perang Dunia Pertama oleh pasukan Jerman terhadap pasukan bersekutu di Belgium. Selepas itu tentera Perancis pula menggunakannya menentang Jerman pada akhir 1917.

Sejak itu, ia digunakan berkali-kali di pelbagai tempat termasuk serangan gas mustard 2016 oleh ISIS terhadap tentera Syria. Penggunaan gas ini dipantau ketat di bawah Konvensyen Senjata Kimia 1993 yang ditandatangani oleh lebih 160 negara. Setakat 2016, 89% simpanan bom ini telah dimusnahkan.

Kebanyakan daripada anda mungkin pernah mendengar tentang ejen saraf ini. Ia merupakan salah sati toksik ejen saraf paling membunuh yang pernah disaksikan manusia. Pendedahan secara langsung kepada gas ini boleh mengakibatkan sesak nafas, kegagalan otot dan kematian jika penawar tidak diberikan pada waktunya.

Penggunaan gas sarin paling terkenal adalah semasa pertempuran kedua al-Faw, di mana ia digunakan sebanyak empai kali oleh tentera Iraq terhadap tentera Iran untuk menguasai bahagian semenanjung. Penggunaan lain adalah seperti di kereta api bawah tanah Tokyo pada tahun 1995 dan serangan kimia Ghouta pada tahun 2013.

Ejen saraf VX dianggap senjata kimia sintetik paling membunuh dalam dunia. Tidak seperti gas tabun dan sarin, ia adalah ejen siri-V dan pertama kali ditemui oleh ahli kimia Ranajit Ghosh dan J.F Newman pada tahun 1952. Ia diiktiraf sebagai senjata pemusnah besar-besaran dan diharamkan oleh akta Konvensyen Senjata Kimia.

Walau bagaimanapun, beberapa kes penggunaan ejen saraf VX ini telah menjadi tumpuan sejak beberapa dekad kebelakangan ini. Salah satu contoh ialah pada tahun 1988 apabila ia digunakan dalam serangan kimia Halabja oleh Saddam Hussein menentang orang Kurdi.

Salah satu penggunaan berprofil tinggi ejen saraf VX adalah pada 13 Februari 2017 apabila ia digunakan untuk membunuh Kim Jong Nam, saudara tiri diktator Korea Utara Kim Jong-un di Malaysia.


8 Pemerintah Paling Berkuasa Dan Berpengaruh Di Asia

Kebanyakan peradaban yang paling luas dan ramai penduduk di dunia wujud di Asia.

Maka, tugas memerintah ke atas empayar dan kerajaan seperti ini memerlukan para pemimpin yang hebat dalam memastikan negara mereka berkembang maju.

Dan ia bukanlah sesuatu tugas yang mudah memandangkan wujudnya pelbagai kuasa besar di dunia ketika itu. iluminasi.com kongsikan 8 pemerintah Asia yang paling hebat dan berkuasa.

Maharaja Meiji paling terkenal melalui Pemulihan Meiji, sebuah revolusi pada tahun 1868 yang mengakhiri Tokugawa Shognate (kerajaan tentera Jepun yang terakhir) yang ditubuhkan hampir tiga abad lebih awal iaitu pada tahun 1600.

Dalam revolusi ini, Meiji memulihkan kawalan empayar ke atas Jepun dan memodenkan negara, seperti yang digambarkan dalam filem-filem utama seperti The Last Samurai.

Pemodenan Jepun membantu menjadikan Jepun sebuah kuasa besar perindustrian barat yang mampu mengalahkan China semasa Perang Sino-Jepun Pertama (1894 - 1895) dan kemudian menentang Rusia sepuluh tahun kemudian dalam Perang Russo-Jepun (1904 - 1905).

Oleh itu, Meiji menjadikan Jepun sebagai salah satu daripada beberapa kuasa bukan Eropah (selain daripada Amerika Syarikat) untuk menyaingi negara-negara imperialis Eropah sebagai kuasa utama dunia, semasa Zaman Imperialisme pada akhir abad ke-19 hingga awal abad ke-20 .

Nama Shah Jahan dalam bahasa Parsi bermaksud "Penguasa Dunia". Meskipun nama beliau yang agak gah, wilayah taklukannya terbatas di Muhgal India sahaja.

Pemerintahannya yang panjang dari tahun 1628 hingga 1658 dianggap sebagai "Zaman Keemasan" empayar.

Dari semua pencapaian seni bina dan tentera Shah Jahan yang pelbagai, yang paling terkenal adalah salah satu keajaiban moden awal di dunia, iaitu Taj Mahal.

Tugu yang indah ini dibina untuk isteri Shah Jahan, iaitu Mumtaz Mahal. Beliau mengimport pembina yang hebat dari empayar Uthmaniyyah dan Parsi untuk membina keajaiban tamadun Mughal ini.

Selepas kematian beliau, Shah Jahan juga disemadikan dalam contoh seni bina Islam India ini.

Walaupun lebih dikenali sebagai "The Lame," Timur juga telah disebut sebagai "The Great" dan "The Sword of Islam."

Dari satu segi, kempen ketenteraannya agak mengejutkan dari segi jumlah manusia yang terbunuh, dianggarkan membunuh sebanyak 17 juta orang.

Dari sudut kekejaman dalam sejarah, beliau berada hanya sedikit di bawah pemerintah kejam moden seperti Adolf Hitler dan Joseph Stalin.

Namun, Timur yang menganggap dirinya sebagai waris Genghis Khan telah mencapai tahap kejayaan yang menakjubkan sepanjang hidupnya.

Ketika beliau mengambil alih Chagatai Khanate, Empayar Mongol yang hebat yang diwariskan oleh Genghis dan Kublai Khan semakin merosot, dengan Dinasti Yuan digantikan oleh Dinasti Ming pada tahun 1368.

Walau bagaimanapun, Timur berperang dengan beberapa siri kempen untuk mendapat pengiktirafan sebagai Great Khan, atau sekurang-kurangnya setaraf dengan saki baki Empayar Mongol, terutamanya seperti Ilkhanate, Golden Horde, dan Dinasti Yuan Utara.

Kerajaan Timur  merangkumi sebahagian besar Asia dan beliau merancang untuk mengembangkannya lebih jauh daripada itu.

Timur meninggal dunia pada tahun 1405, ketika sedang mempersiapkan diri untuk menakluk Ming China. Pendek kata, hanya kematian yang menghalang beliau daripada menakluk dunia.

Darius memerintah selama 36 tahun dalam kuasa besar tunggal di dunia pada masa itu. Di bawah pemerintahannya, Empayar Persia terbentang dari sebahagian Eropah dan Afrika, ke lembah sungai besar India.

Dua karya seni dan seni bina utama dari pemerintahannya adalah Ukiran Behistun dan Istana di Persepolis.

Walaupun istana ini telah runtuh, namun runtuhan ini masih mencerminkan pencapaian arca utama yang pada hari ini merupakan salah satu daripada Tapak Warisan Dunia.

Ia merupakan salah satu tragedi sejarah terhebat di mana tentera Alexander the Great telah memusnahkan bahagian-bahagian penting Istana yang dibina di oleh Darius.

Kublai Khan cukup terkenal dalam budaya Barat, yang mana telah diabadikan melalui tulisan-tulisan Marco Polo dan Samuel Taylor Coleridge.

Kublai Khan mempunyai pengaruh yang luar biasa terhadap banyak aspek sejarah Asia, terutamanya kerana Empayar Mongol tahap kemuncaknya dalam pelbagai segi di bawah pemerintahannya.

Beliau mendirikan Dinasti Yuan di China yang bertahan dari tahun 1279 hingga 1635. Namun, meskipun berjaya mengembangkan empayarnya, ekspedisi Mongolia di bawah pemerintahannya agak terbatas.

Pencerobohan mereka terhadap Jepun dihentikan dalam Pertempuran Hakata Bay pada tahun 1281 dan kemudiannya pencerobohan Mongol ke pulau Jawa juga gagal pada tahun 1293.

Sekiranya kempen-kempen ini berjaya, pengaruhnya akan bertambah di Asia malah di dunia.

Walaupun Xerxes tidak menubuhkan Empayar Achaemenid Parsi, tetapi beliau memerintahnya sebahagian besar daripadanya dan menjadikannya sebagai satu kuasa global pada ketika itu.

Pencerobohannya yang gagal di Greece telah menjadikannya antara legenda bukan hanya dalam budaya Asia, tetapi juga budaya Barat.

Xerxes muncul sebagai watak utama dalam filem 300. Ada juga yang mengenal pasti Xerxes sebagai individu yang mungkin merupakan pasangan kepada ratu alkitab, Esther.

Cyrus, ayah kepada Xerxes, merupakan individu yang mendirikan Empayar Parsi, kerajaan tri-kontinental pertama dalam sejarah.

Beliau adalah salah seorang daripada "kapten hebat" yang pertama di sejarah, istilah yang digunakan oleh ahli sejarah tentera untuk merujuk kepada pemimpin tentera yang paling hebat sepanjang zaman.

Oleh itu, empayar yang ditubuhkan oleh Cyrus mengatasi tahap yang terdahulu seperti Asyur dan meninggalkan warisan yang lebih besar di rantau yang luas di dunia.

Peranannya dalam sejarah keagamaan juga penting kerana beliau adalah orang yang menakluk Babylonia, membebaskan orang Yahudi yang telah ditawan oleh Raja Nebukadnezar II Babel dan membenarkan mereka kembali ke Yerusalem.

Sesetengah orang Yahudi hari ini juga melihat kepada Cyrus sebagai Messiah.

Beliau menakluki lebih banyak kawasan daripada Alexander the Great dan meletakkan asas bagi empayar bersebelahan paling besar dalam sejarah.

Lebih tepat, beliau mencipta asas kepada empayar-empayar yang diperintah oleh Kublai Khan dan Timur.

Namanya sangat luar biasa dan tak hairanlah jika Genghis telah digambarkan dalam media sebagai tersangat kuat dan wjud di mana-mana sahaja, seperti dalam permainan video siri "Civilization" dan filem-filem utama seperti The Conqueror dan Mongol, yang tercalon dalam Anugerah Oscar.

Beliau juga mempunyai pengaruh demografik utama di Eurasia, bukan sahaja dari segi orang-orang yang terbunuh dalam penaklukannya dan pencampuran orang-orang hasil daripada penubuhan empayarnya, tetapi juga melalui hubungan seksualnya dan penghasilan keturunannya yang kebanyakannya mengasaskan empayar mereka sendiri.

Pendapat mengenai keperibadian dan wataknya berbelah bahagi kepada betapa hebatnya Genghis sebagai penyatu Asia, dan betapa kejamnya beliau sebagai penyembelih manusia.

Walau bagaimanapun, pengaruhnya terhadap sejarah Eurasia menempatkannya di kalangan lima komander ketenteraan terbesar dalam sejarah dunia serta orang yang paling berpengaruh.


10 Perkara yang Jarang Diketahui Tentang Kehidupan di White House

Pernahkah anda bayangkan bagaimanakah keadaannya bagi mereka yang tinggal di White House? Bagi keluarga Presiden Amerika, mereka rasakan seperti tinggal di tempat campuran antara kubu, resort dan muzium.

Bagi kebanyakan orang, tinggal di White House mungkin seperti sebuah mimpi indah. Namun, menurut mereka yang pernah tinggal di situ, terdapat beberapa cerita menarik dan pelik untuk dikongsikan bersama.

Adakah anda tahu bahawa tiada pintu masuk atau keluar persendirian untuk Keluarga Pertama di White House? Ia adalah salah satu kelemahan jika tinggal di sebuah gabungan kubu dan muzium.

Bagi kakitangan dan pelancong, mereka juga berkongsi laluan yang sama dan mempunyai akses ke Bilik Diplomatik serta berdekatan dengan tempat tinggal keluarga presiden. Semasa waktu operasinya, Keluarga Pertama terpaksa membongkok di belakang skrin coklat untuk mengelak alat pengesan tetamu yang keluar masuk.

Pada tahun 2017, pegawai-pegawai yang bertugas di White House dilaporkan menghantar banyak permintaan untuk pembaikan dan peralatan baru. Bukan itu sahaja, malah permintaan untuk menghantar pengawal makhluk perosak juga kerap dilakukan.

Ini kerana West Wing dipenuhi dengan tikus dan lipas. Bahkan, tikus-tikus itu juga dikatakan mempunyai laluan dan berjaya masuk ke Situation Room dan dewan Angkatan Tentera Laut di White House.

Anda mungkin fikir pekerja kebersihan akan cepat mencuci kesan haiwan peliharaan yang berada di permaidani White House. Namun, bukan itulah yang sebenarnya berlaku.

Penulis biografi keluarga Obama menyatakan, kesan bekas najis kucing peliharaan keluarga Bush masih lagi ada di atas permaidani ketika keluarga Obama berpindah masuk ke White House.

Tiada apa yang percuma di White House termasuklah sarapan, makan tengahari atau makan malam untuk Keluarga Pertama. Semua presiden yang pernah tinggal di situ perlu membayar sendiri, termasuklah pengeringan baju, ubat gigi dan pelbagai keperluan lain lagi.

Semua kos yang digunakan oleh Keluarga Pertama ini akan dibilkan kepada presiden setiap hujung bulan. Pernah sekali isteri kepada Presiden Reagan iaitu Nancy Reagan terkejut dengan perkara ini dan menyatakan tiada siapa yang memberitahunya mengenai perkara ini.

Namun, Keluarga Pertama mungkin tidak berasa begitu bimbang kerana pada hakikatnya, pembayar cukailah yang menanggung semua kos itu.

Sekiranya anda rasa Wi-Fi di rumah atau pejabat anda teruk, Keluarga Pertama Amerika juga turut merasakan perkara yang sama. Keluarga Obama pernah memberitahu CBS bahawa banyak kawasan di dalam White House tidak mendapat sambungan Wi-Fi dan anak-anak Obama adalah yang paling kecewa.

Tidak lama selepas wawancara CBS itu dilakukan, beberapa kawasan termasuk Roosevelt Room menampakkan peningkatan dalam sambungan Wi-Fi dan para petugas di White House sudah boleh menyiarkan acara langsung di Facebook Live.

Keluarga Pertama Amerika tidak perlu pergi jauh untuk mendapatkan rawatan gigi kerana terdapat pejabat doktor gigi di ruangan bawah tanah White House dan juga di tempat percutian presiden iaitu Camp David.

Selain pejabat doktor gigi, ruangan bawah tanah itu juga menempatkan beberapa kedai lain termasuk kedai menjual bunga, coklat dan juga alat pertukangan.

Sekiranya Keluarga Pertama ingin makan madu lebah, ia tersedia pada bila-bila masa sahaja kerana terdapat madu yang dihasilkan di tempat itu. Lebih kurang 35,000 ekor lebah hidup di laman White House dan dijaga oleh penjaga lebah rasmi.

Sarang lebah itu telah dibina pada tahun 2009 dan merupakan yang pertama dibina seumpama itu. Ia terletak berdekatan taman sayur-sayuran Wanita Pertama.

White House diketahui mempunyai dengan dewan yang cukup untuk memuatkan ramai orang. Anak perempuan kepada Presiden Ford iaitu Susan Ford pernah mengadakan prom di White House pada tahun 1975.

Remaja berusia 17 tahun bersama rakan-rakan kelasnya daripada Sekolah Holton-Arms itu menggunakan East Room untuk mengadakan prom sehingga jam 1 pagi. Apa yang menariknya seluruh kelas itu membayar sendiri prom mereka dengan melakukan jualan di pesta sekolah mereka.

Ia adalah masuk akal jika diambil dikira dari sudut keselamatan Keluarga Pertama yang menetap di White House. Namun, ia agak mengecewakan bagi mereka yang tinggal di situ apabila tidak dapat membuka jendela di rumah sendiri untuk merasakan angin segar.

Salah satu perkara yang dilakukan oleh Michelle Obama sebelum dia meninggalkan White House setelah terma presiden suaminya tamat ialah membuka jendela di situ.

Pihak penerbit Hollywood sering menghantar filem terbaru mereka untuk ditayangkan di Panggung Keluarga White House sebelum ianya ditayangkan untuk tontonan umum lagi. Panggung itu dibina pada tahun 1942 dan boleh memuatkan sehingga 40 orang.

Presiden Obama pernah menyaksikan Super Bowl 206 di dalam panggung itu manakala George W. Bush pula pernah menikmati filem trilogi Austin Powers dan beberapa filem lain di dalamnya.


10 Fakta Mengagumkan Mengenai Sparta Purba

Apa yang kebanyakan daripada kita tahu mengenai Sparta adalah tentang Raja Leonidas dan pertempurannya di dalam filem "300". Hakikatnya, Raja Leonidas yang berumur 60 tahun ketika itu bukanlah bersama 300 orang tentera semasa Pertempuran Thermopylae. Dia berperang dengan 7,000 orang tentera menentang ratusan ribu orang musuh.

Pernah ketika Raja Philip II of Macedon mahu menakluk Sparta, dia memberi amaran, "Jika saya menang perperangan ini, anda akan menjadi hamba selama-lamanya". Penduduk Sparta menjawab dengan satu perkataan sahaja iaitu "Jika". Disebabkan keberanian mereka, Raja Philip II meninggalkan Sparta begitu sahaja. Berikut adalah beberapa lagi fakta menarik mengenai Sparta.

Sebaik sahaja bayi dilahirkan, para ibu Sparta akan memandikan bayi mereka dengan wain bukannya air, untuk melihat betapa kuatkah bayi itu. Sekiranya selamat, bayi itu akan dibawa pula majlis penasihat untuk diperiksa.

Majlis penasihat akan melihat sekiranya ada apa-apa kecacatan fizikal, adakah sesuai untuk dipelihara atau layak untuk menjadi tentera  Sparta kelak. Beberapa sumber mengatakan bayi yang tidak layak atau cacat akan dibuang ke dalam jurang Gunung Taygetos atau ditinggalkan begitu sahaja.

Apa-apa jenis kelemahan tidak boleh diterima dalam masyarakat Sparta purba. (sumber)

Apabila berumur tujuh tahun, kanak-kanak lelaki akan memulakan sistem pendidikan yang dikenali sebagai "Agoge". Mereka akan dibiarkan hidup dalam keadaan susah dan diberi makanan yang kurang supaya tidak bermewah-mewahan.

Dalam keadaan keadaan lapar, kanak-kanak ini biasanya akan mencuri makanan dan sekiranya tertangkap, mereka akan dihukum dengan teruk. Mereka juga akan didenda jika tidak menjawab soalan dengan sinis kerana Sparta terkenal dengan caranya yang sinis dan berani. Mereka juga diajar menulis, membaca dan lain-lain.

Anak-anak gadis juga melalui pendidikan yang serupa dengan anak lelaki dengan kurang penekanan terhadap latihan ketenteraan. Sparta adalah satu-satunya bandar di mana wanita menerima pendidikan rasmi di Greece purba. Mereka dilatih dalam gimnastik, muzik, sastera dan pendidikan perang.(sumber)

Hamba atau dikenali sebagai helot, adalah ancaman berterusan kepada Sparta kerana jumlah mereka. Bagi mencegah pemberontakan, palbagai kaedah telah dicipta. Mereka memaksa helot untuk minum wain sehingga mabuk dan menjadi contoh kepada remaja Sparta agar tidak memalukan diri sendiri seperti yang dilakukan hamba itu.

Dengan cara ini, ia seperti serampang dua mata apabila remaja Sparta mendapat pendidikan dan hamba pula dimalukan agar kurang keyakinan diri untuk memberontak.

Remaja Sparta akan menyertai pasukan tentera bermula dari umur 20 tahun hingga 60 tahun, jadi displin yang tinggi sangat dititik beratkan dalam latihan dan pembelajaran mereka.(sumber)

Ketika zaman kemuncak tamadun Sparta pada 479 SM, jumlah hamba di Sparta adalah tujuh kali ganda rakyat merdeka. Mereka melakukan pekerjaan seperti membajak ladang, membersih, membina dan pelbagai pekerjaan ringan lain.

Seorang penduduk Sparta mempunyai tujuh orang hamba dan mereka amat bergantung kepada hamba-hambanya. Sesetengah lelaki Sparta akan meniduri hamba wanita bagi meningkatkan jumlah hamba di Sparta.

Namun, hamba atau helot ini tidaklah begitu miskin walaupun tidak mempunyai hak mengundi. Mereka dibenarkan menyimpan 50% hasil pendapatan mereka, berkahwin dan bebas beragama. 250 tahun selepas itu, kira-kira 6,000 helot telah berjaya menebus kemerdekaan mereka sendiri.(sumber)

Pelbagai ahli sejarah seperti Herodotus, Plato dan Plutarch pernah menyebut tentang Lycurgus. Dia dikenali sebagai pengasas dan pencipta undang-undang Sparta. Lycurgus telah mempromosikan penduduk Sparta dengan kesamaan, penjimatan dan kecergasan tentera.

Selepas kematian abangnya, Lycurgus dilantik menjadi raja. Disebabkan kepandaiannya mentadbir, dia dicemburui oleh kakak iparnya sendiri yang kemudian menuduh Lycurgus adalah dalang dalam pembunuhan abangnya. Raja itu kemudian menyerahkan takhta kepada anak saudaranya dan meninggalkan Sparta.

Rakyat Sparta merayu agar Lycurgus kembali dan apabila kembali, dia telah melakukan perubahan besar dalam sistem undang-undang. Setelah perubahannya membuahkan hasil, dia mengumpulkan rakyatnya dan membuatkan mereka bersumpah untuk mengikut undang-undangnya sehingga dia kembali dari Delphi.

Lycurgus kemudian secara sukarela meninggalkan Sparta dan tidak kembali lagi. Selama 500 tahun yang mendatang, undang-undangnya menjadikan Sparta begitu terkenal dan kuat sehinggalah pemerintahan Raja Agis yang tamak telah meruntuhkan tamadun Sparta.(sumber)

Sparta pernah mengamalkan oligarki apabila dua keturunan raja dari keluarga Agiad dan Eurypontid memerintah Sparta pada masa yang sama. Kedua-dua keluarga ini adalah dari keturunan Heracles dan mempunyai tugas keagamaan, kehakiman dan tentera di Sparta. Namun, mereka sering tidak sehaluan dalam memerintah.

Majlis penasihat terdiri daripada 5 orang yang dikenali sebagai Ephor dilantik bagi mengekalkan keseimbangan antara dua raja di Sparta ini. Ephor menangani kes-kes sivil dan jenayah manakala raja pula menangani kes-kes khas sahaja.

Namun, semakin lama kuasa raja-raja semakin melemah manakala kuasa Ephor pula meningkat. Ephor dikatakan sehingga mempunyai kuasa untuk mendakwa dan mengadili raja-raja.

Selepas satu tempoh masa, raja-raja Sparta kehilangan sebahagian kuasa mereka termasuk kuasa mengisytiharkan perang. Mereka hanya menjadi boneka sahaja. Pada abad ke-7 sebelum Masihi, Ephor menjadi sangat kuat dan berkuasa. (sumber)

Majlis penasihat tertinggan dan Gerousia adalah mereka yang mengetuai Sparta. Ahli majlis dipilih melalui pengundian, tetapi bukanlah seperti yang dilakukan pada hari ini. Mereka memilih calon yang dipertandingkan dengan menjerit. Siapa yang mendapat sorakan paling kuat akan menang. Aristotle menyebut amalan mengundi ini sebagai "kebudak-budakan".

Amalan mengundi dengan menjerit ini juga digunakan bagi membuat keputusan lain seperti keputusan ketika hendak berperang. Ephor akan mengadili sama ada jeritan "ya" atau "tidak" memenangi undian tersebut.

Penduduk Sparta percaya menjerit mempunyai kepentingan khusus pada zaman itu. Semakin kuat sesuatu kepercayaan, semakin kuat jeritan yang dihasilkan. Jeritan juga memainkan peranan penting dalam perperangan, sebagai contoh memperkuatkan semangat tentera.(sumber)

Lycurgus, pengasa Sparta telah memperkenalkan bar besi sebagai mata wang mereka seperti yang dilaporkan oleh Plutarch sekitar 825 SM. Wang besi ini dikatakan seberat hampir 1 kg setiap satu, jadi untuk membawa wang yang sedikit sahaja mungkin anda memerlukan kereta lembu.

Mata wang ini diperkenalkan agar tidak menggalakkan penduduk Sparta untuk mengumpul kekayaan menimbun atau menjadi tamak. Ada juga yang berpendapat bahawa pada masa itu besi adalah logam berharga yang dihasilkan oleh negeri itu dan penguasa Sparta tidak mahu mengimport logam lain seperti tembaga atau perak dari luar.(sumber)

Penggunaan senjata kimia paling awal pernah dicatatkan adalah ketika Perang Peloponnesia pada kurun ke-5 SM. Ia adalah perang antara Athen dan Sparta dalam tiga fasa. Ketika tentera Sparta ingin mengepung bandar Athen, mereka meletakkan campuran kayu, belerang dan tar yang menghasilkan asap beracun untuk melumpuhkan penduduk Athen.

Apabila penduduk Athen ingin menyerang balas, keupayaan mereka menjadi lemah secara drastik. Akhirnya Sparta menang dan menggantikan kerajaan Athen dengan Sparta.

Seorang ahli negarawan bernama Solon pula telah menggunakan akar hellebore untuk meracuni air di dalam saluran yang membawa kepada Sungai Pleistos yang mengalir di dalam pusat Greece semasa pengepungan Kirrha, pelabuhan Delphi.(sumber)

Para wanita Sparta menikmati kebebasan dan kuasa yang lebih berbanding lelaki. Wanita Sparta dihormati kerana melahirkan bakal tentera hebat. Mereka juga sangat tegas terhadap anak-anak lelaki mereka dan sering berpesan agar "pulang dengan kemenangan atau mati bermaruah".

Sparta menghormati dua golongan ini, jadi mereka hanya menulis nama pada batu nisan wanita yang mati ketika melahirkan anak dan tentera yang terkorban di medan perang sahaja. Mereka dianggap telah memenuhi kewajipan mereka kepada Sparta

Menurut satu lagi menuskrip yang ditulis Plutarch, wanita yang memegang jawatan penting dalam agama juga mempunyai batu nisan yang dituliskan dengan nama mereka. Ini dibuktikan dengan penemuan dua kubur wanita yang memegang jawatan dalam agama semasa hidup.(sumber)


5 Kad Kredit Paling Mahal Dan Mewah Di Dunia

Di dunia serba moden ini, terdapat kad kredit tertentu yang secara automatik memberitahu orang lain bahawa anda seorang yang penting.

Syarikat kad kredit Amerika Syarikat pertama yang menggunakan istilah eksklusif untuk menarik pelanggan adalah American Express, bermula pada tahun 1999.

Ia merupakan detik di mana syarikat ini melancarkan salah satu kad kredit paling eksklusif, The Centurion Card. Digelar "kad hitam," ia telah menjadi sinonim dengan idea mereka yang berbelanja besar terhadap semua barangan mewah.

Sejak hari pertama, ia merupakan kad kredit jemputan sahaja. iluminasi.com kongsikan 5 kad kredit paling mahal dan eksklusif di dunia.

Adakah anda mempunyai RM42 juta atau lebih untuk melabur dengan JP Morgan?

Sebagai antara salah satu kad kredit paling eksklusif di dunia, JP Morgan Chase Reserve Card (yang menggantikan Kad JP Morgan Palladium) disasarkan kepada pelanggan dengan kekayaan bersih yang sangat tinggi.

Seperti pendahulunya, Reserve Card diperbuat daripada logam dengan penyaduran palladium dan beratnya kira-kira 5 kali ganda berbanding kad kredit plastik biasa.

Dan ia hanya ditawarkan kepada pelanggan Pengurusan Kekayaan Global JP Morgan yang mempunyai aset yang boleh dilaburkan (bukan hartanah) sebanyak RM42 juta atau lebih.

Pemegang kad membayar yuran tahunan sebanyak RM1,900 dan menerima 100,000 mata ganjaran selepas membelanjakan RM17,000 dalam tempoh 3 bulan pertama.

Mata ganjaran tersebut boleh ditebus untuk penerbangan dan hotel percuma, yang pastinya berguna untuk mereka yang berada dalam Kelab 10 Millionaire.

Faedah Infinite Visa juga tersedia yang termasuk keistimewaan hotel dan sewa kereta yang mana tak akan boleh dinikmati oleh pemegang kad kredit biasa.

Dikenali sebagai World Card sebelum ini, Silk Card oleh Coutts Bank di UK datang dengan banyak faedah premium, menjadikannya antara kad kredit paling eksklusif di dunia.

Pemegang kad yang memenuhi perbelanjaan kasar tahunan sebanyak RM322,000 tidak perlu membayar yuran tahunan.

Mereka juga mendapat akses ke Coutts Concierge, perkhidmatan concierge yang memenangi anugerah yang menyediakan pemegang kad dengan akses kepada tiket eksklusif, perjalanan, dan pengalaman bersantap.

Coutts Bank menyesuaikan had pengeluaran setiap Silk Card, tetapi nilai kredit sebanyak RM125,000 dikhabarkan sebagai biasa.

Untuk mendapatkan Silk Card, anda mesti menjadi pelanggan Coutts Bank yang mana ia bukanlah sesuatu yang mudah. Keluarga Diraja Britain antara pelanggan bank ini, termasuk ramai rakyat terkaya dan paling terkenal di Britain.

Tiada siapa yang tahu apa syarat ketat yang membolehkan anda diterima. Jika anda mahu Silk Card berada dalam poket anda, anda mungkin harus terbang ke Great Britain dan membuka akaun terlebih dahulu.

Mereka yang mencari ganjaran dan faedah yang terkemuka tanpa menunggu jemputan harus menjadi ahli MasterCard Gold Card.

Bagi yuran tahunan yang agak rendah iaitu sekitar RM4,200, pemegang kad boleh menerima perkhidmatan melalui Concierge Kad Mewah, RM835 kredit ke atas pembelian penerbangan yang berkelayakan, langganan Majalah Luxury (hanya untuk ahli) dan hadiah mewah yang tidak ditentukan.

Seperti kebanyakan kad kredit eksklusif yang lain, anda mesti mempunyai pendapatan yang tinggi dan kredit yang sangat baik untuk diluluskan untuk Gold Card ini.

Dan, sama seperti kad dalam senarai ini, banyak manfaat utama sebagai pemegang kad adalah berkaitan perjalanan.

Pemegang kad menerima mata ganda pada tiket penerbangan dan diskaun bagi penerbangan, hotel, dan pakej perjalanan.

Dubai First mendakwa bahawa Royale MasterCard mereka adalah kad kredit paling eksklusif di dunia.

Seperti Centurion Card oleh American Express, Royale oleh Dubai First adalah kad kredit undangan sahaja tanpa batasan pengeluaran yang ditetapkan.

Kad itu sendiri dihiasi di kedua-dua bahagian dengan emas dan mempunyai berlian .235-karat terletak di bahagian depan. Kebanyakan pemegang kad ini tinggal di Emiriah Arab Bersatu, tetapi kad ini masih boleh ditemui di seluruh dunia.

Proses yang digunakan oleh Dubai First untuk memilih jemputan mereka adalah rahsia, tetapi adalah tidak rahsia bahawa anda mesti mempunyai kekayaan yang tinggi untuk menyertai kelab ini.

Pemegang kad akan menerima pengurus perhubungan khusus dari Dubai First. Mereka juga mendapat pengurus gaya hidup yang bertindak sebagai pengemudi eksklusif untuk mendapatkan hampir apa sahaja yang dikehendaki.

Tiket untuk menonton Anugerah Grammy habis dijual dan tak sempat untuk menempah? Semuanya boleh diselesaikan oleh pengurus gaya hidup yang disediakan.

Nama sebenar bagi kad ini adalah Centurian Card dan sebahagian daripada tarikan kad ini adalah misteri di sebaliknya. Kad ini tidak dibuka kepada orang awam dan American Express harus menghubungi anda terlebih dahulu.

Menurut sumber, hanya mereka yang membelanjakan dan membayar sekurang-kurangnya RM1 juta hingga RM1.4 juta setahun di semua akaun American Express mereka sahaja yang akan dijemput untuk menjadi pemegang kad ini.

Jika anda dijemput, bersiaplah untuk membayar premium yang tinggi untuk menyertai kelab eksklusif ini. Yuran permulaan sahaja dikabarkan sebanyak RM31,000 dengan yuran tahunan sekitar RM10,500.

Pemegang kad mendapatkan pelbagai manfaat seperti bilik hotel automatik dan naik taraf penerbangan, termasuk diskaun untuk pelayaran dan penyewaan kereta mewah.

Sesetengah lapangan terbang juga mempunyai lounge mewah yang percuma untuk pengguna Centurion. Masih terdapat beberapa faedah yang masih menjadi misteri sehingga kini.


10 Bank Terbesar Dunia Pada Tahun 2018 Berdasarkan Jumlah Aset

Institusi perbankan adalah sangat penting bagi ekonomi dan latar belakang kewangan sesebuah negara. Mereka menyediakan peluang pinjaman, simpanan dan kemudahan penting lain kepada entiti awam dan korporat.

Setiap tahun, S&P Global Market Intelligence menerbitkan laporan tahunannya mengenai perkhidmatan perbankan dan kewangan serta 100 bank terbesar di dunia berdasarkan jumlah aset mereka. Kami ingin kongsikan bersama anda 10 bank yang berada di tangga teratas berdasarkan jumlah aset keseluruhan mereka.

Crédit Agricole merupakan kumpulan perbankan kedua terbesar di Perancis. Ia ditubuhkan pada tahun 1894, khusus untuk menjaga keperluan perbankan petani dan menggalakkan aktiviti pertanian di seluruh negara. Bank ini telah mengalami beberapa perubahan institusi dari tahun 1988 hingga 2001. Pada tahun 2003, Crédit Agricole mengambil alih salah satu pesaing terbesarnya iaitu Crédit Lyonnais setelah syarikat itu mengalami masalah kewangan besar pada akhir 1990-an.

Syarikat ini mempunyai struktur institusi tiga peringkat merangkumi bank tempatan, bank serantau dan Crédit Agricole S.A. Hanya bank tempatan dan serantau sahaja yang menyediakan semua jenis perkhidmatan kewangan kepada pelanggan individu dan entiti korporat. Manakala Crédit Agricole S.A pula bertindak sebagai badan pusat bagi syarikat itu dan bertanggungjawab untuk interaksi yang lancar antara bank serantau dan tempatan.

BNP Paribas adalah kumpulan perbankan terbesar di Perancis dan yang kedua terbesar di Eropah dari segi aset di bawah pengurusannya dan permodalan pasaran. Bank itu ditubuhkan pada tahun 2000 berikutan penggabungan antara BNP (Banue Nationale de Paris) dan Paribas.

Ia kini aktif di semua tujuh benua, sama ada secara langsung atau melalui anak syarikat. di Amerika Syarikat, BNP Paribas adalah pemilik kepada Bank of the West, sebuah pembekal perkhidmatan kewangan utama di utara AS. Manakala di Itali dan Belgium pula, BNP Paribas mengandalikan Banca Nazionale del Lavoro (BNL) dan Fortis

BNP Paribas mempunyai kedudukan kukuh dalam sektor perbankan runcit dan korporat. Ia memberi perkhidmatan kepada lebih 40 juta individu di seluruh dunia dan perbankan pelaburannya dianggap sebagai salah satu yang terbaik dalam derivatif dan kewangan berstruktur.

Bagi mereka yang masih ingat, nama bank ini memang tidak asing lagi. Bank of Amerika adalah bank utama yang mengeluarkan sejumlah besar jaminan berdasarkan pajakan sebelum 2008, yang membawa kepada krisis kewangan dunia 2007-08.

Selain itu, bank yang juga dikenali sebagai BoFa kini merupakan bank kedua terbesar di Amerika Syarikat. BoFa mencatatkan jumlah pendapatan sebanyak RM 363 billion dan pendapatan bersih RM 76 billion pada tahun 2017.

BoFa menjadi pemain terbesar di kalangan institusi perbankan setelah ia mengambil alih Merril Lynch pada tahun 2008. Pengambilalihan ini menjadikan BoFa ransangan yang serius dalam sektor perbankan pelaburan.

HSBC adalah raksasa perbankan British dan merupakan bank terbesar di seluruh Eropah. Pada mulanya ia ditubuhkan di British Hong Kong pada sekitar tahun 1885 sebagai Hongkong and Shanghai Banking Corporation. Bank itu telah melalui satu siri perubahan struktur dan akhirnya disusun semula pada tahun 1991.

Pada tahun 2017, HSBC melaporkan jumlah pendapatannya sebanyak RM 214.6 billion, meningkat 7% daripada tahun sebelumnya dan keuntungan sebanyak RM 71.39 billion sebelum cukai. Syarikat itu beberapa kali pernah terlibat dalam kontroversi besar sejak tahun 2003 seperti skandal LIBOR dan kes penggubahan wang haram.

JPMorgan Chase & Co. kini merupakan syarikat perbankan terbesar di Amerika Syarikat. Ia ditubuhkan selepas perjanjian penggabungan antara J.P. Morgan & Company yang merupakan salah satu institusi perbankan paling kuat masa itu dan Chase Manhattan Bank pada tahun 2000. Sejak itu, ia merupakan gergasi perbankan dunia.

Ia menyediakan perkhidmatan perbankan runcit dan kad kredit di bawah jenama Chase, manakala perkhidmatan perbankan korporat seperti pengurusan asat, pengurusan harta swasta dan perkhidmatan keselamatan pula dijalankan di bawah jenama Morgan. Pada tahun 2017, syarikat itu melaporkan pendapatan tahunan mereka sebanyak RM 415.9 billion dan keuntungan bersih pula sebanyak RM 102 billion.

Mitsubishi UFJ Financial Group Inc. adalah sebuah syarikat perkhidmatan kewangan terbesar di Jepun. Syarikat perbankan ini merupakan salah satu anak syarikat terbesar Mitsubishi Group. Syarikat ini telah ditubuhkan pada tahun 2005 dengan bergabungnya Bank of Tokyo-Mitsubishi dan UFJ Bank, anak syarikat kepada UFJ Holdings.

Selain daripada menyediakan perkhidmatan perbankan runcit, syarikat ini juga menyediakan pengurusan pelaburan, pengurusan runcit dan perkhidmatan yang serupa.

Bank of China ini dikenali sebagai salah satu daripada "Big Four". Bank ini adalah salah satu bank awam yang terbesar di China. Syarikat ini ditubuhkan oleh Kerajaan China pada tahun 1912 sebagai salah satu pengeluar utama nota wang kertas. Pada masa kini, ia merupakan pemberi pinjaman kedua yang terbesar di China.

Syarikat yang mempunyai ibu pejabat di Daerah Xincheng, Beijing ini mempunyai dua anak syarikat. Satu di Hong Kong dan satu lagi berada di Kanada dan aktif di 27 negara lain di seluruh dunia. Bank ini juga terlibat dalam perniagaan insuran dan menyediakan perkhidmatan kad kredit bersama-sama dengan penyelesaian pengurusan harta dan aset.

Agricultural Bank of China (ABC) atau AgBank adalah salah satu bank yang paling terkenal di dunia. Walaupun tertubuhnya bank itu pada tahun 1951 berikutan penggabungan antara Farmers Bank of China dan Cooperation Bank, namun ia telah digubah semula beberapa kali sebelum ditetapkan pada tahun 1979 sehingga sekarang.

Ia mempunyai kira-kira 24 ribu cawangan di seluruh negara dengan lebih daripada 320 juta pelanggan umum dan 2.7 juta pelanggan institusi. Pada tahun 2010, ABC mencatatkan IPO terbesar di dunia pada masa itu, tetapi telah dikalahkan oleh Alibaba sejurus selepas itu. Selain pelaburan runcit dan pelaburan, ABC juga terlibat dalam pengurusan kekayaan global dan peniagaan ekuiti swasta.

Pada tahun 2007, bank itu menjadi mangsa rompakan besar dengan sebanyak RM 28 juta dicuri. Dilaporkan bahawa ia dilakukan oleh kakitangan pengurusannya sendiri. Sehingga kini, ia kekal sebagai rompakan bank terbesar dalam sejarah negara China.

China Construction Bank Corporation atau CCB adalah salah satu daripada sepuluh syarikat awam terbesar di dunia. Beribu pejabat di Beijing, ia mempunyai kira-kira 13,600 cawangan domestik dan lebih daripada sedozen cawangan antarabangsa termasuk anak syarikat milik penuh yang terletak di London.

Ia menawarkan perkhidmatan perbankan runcit seperti pajakan, kad kredit dan pinjaman peribadi kepada orang awam serta penyelesaian perbankan pelaburan untuk syarikat-syarikat besar. CCB juga terlibat dalam perniagaan pengurusan ekuiti dan kekayaan persendirian.

Dalam usaha mereka untuk memanfaatkan sektor perbankan China yang semakin meningkat, Bank of America telah membeli 9% saham dalam China Construction Bank Corporation dengan nilai RM 12.52 billion pada tahun 2005 dan 1.75% lagi pada 2008. BoFa kemudian  menjual kesemua saham mereka dalam bank ini bernilai RM 40.9 billion dalam tempoh tiga tahun.

Dengan lebih daripada RM 16 trilion dalam jumlah aset, Industrial and Commercial Bank of China kini merupakan bank terbesar di dunia. Menurut laporan tahunan mereka, bank itu memperoleh keuntungan operasi sebanyak RM 221 billion dan keuntungan bersih sebanyak RM 171 billion pada tahun 2016.

Ia merupakan bank pertama di China yang menjadi syarikat awam terbesar mengikut jumlah aset. Seperti tiga bank besar di China yang lain, sebahagian besar ICBC dimiliki oleh Kerajaan China. Pemegang saham lain termasuklah Temasek Holdings dan National Council for Social Security Fund (NSSF).

Bank ini menawarkan pelbagai perkhidmatan kewangan termasuk perbankan pengguna dan korporat, pengurusan pelaburan, ekuiti persendirian dan kad kredit. Selain itu,  ia juga mempunyai beberapa anak syarikat asing di Kanada, Macau dan Turki.


6 Kisah Pembelot Korea Utara Yang Berjaya Melarikan Diri

Umum tahu bahawa kehidupan di Korea Utara adalah sesuatu yang sangat perit dan sukar dalam segala segi. Pemerintahan diktator keluarga Kim membuatkan ramai rakyat negara ini ingin melarikan diri, namun ia tak semudah itu.

Jika mereka melarikan diri dan membelot, hukuman yang tersangat berat seperti hukuman penjara dan bunuh akan dikenakan kepada ahli keluarga yang masih berada di Korea Utara.

Ini membuatkan membelot adalah sesuatu yang sangat diingini, tetapi sukar untuk dilaksanakan. Namun, ia tidak menghalang sebilangan daripada warga Korea Utara untuk bebas.

iluminasi.com kongsikan 6 kisah pembelot Korea Utara yang berjaya melarikan diri.

Salah seorang pembelot terawal adalah seorang juruterbang bernama No Kum-Sok. Pada 21 September 1953, juruterbang berusia 21 tahun ini tiba-tiba naik dan menerbangkan pesawat pejuang MiG-15 ke pangkalan udara Kimpo di Korea Selatan.

Selepas dia berjaya melarikan diri dari Korea Utara, dia menerima 2 berita yang sangat baik. Pertama, dia diberitahu bahawa ibunya berjaya melarikan diri ke Korea Selatan pada tahun 1951.

Kedua, dia mengetahui ganjaran sebanyak RM418,000 (kira-kira RM3.4 juta wang hari ini) ditawarkan oleh Amerika Syarikat untuk jika dia menyerahkan pesawat MiG-15 tersebut.

(No Kum Sok bertemu dengan Presiden AS Richard Nixon pada tahun 1954)

Dengan wang sebanyak itu, No Kum-Sok berhijrah ke AS dan menukar namanya kepada Kenneth Rowe. Dia kemudiannya menamatkan pelajara dari University of Delaware dan menjadi jurutera aeronautik, bekerja untuk beberapa nama terbesar dalam bidang tersebut.

Kum-Sok bersara pada tahun 2000, setelah menghabiskan 17 tahun bekerja sebagai profesor kejuruteraan aeronautik.

Sementara itu, pesawat yang digunakan untuk melarikan diri itu menjadi terkenal dan kini dipamerkan di Muzium Negara Tentera Udara Amerika Syarikat.

Tak semua orang mempunyai kejutan yang menggembirakan menunggu mereka di seberang sempadan.

Pada tahun 1968, Leftenan Kim Shin-Jo, bersama 30 lagi tentera elit Korea Utara telah menyeberang ke Korea Selatan dengan lengkap bersenjata dengan hanya satu objektif, iaitu membunuh Presiden musuh ketat mereka.

Mereka berjaya masuk beberapa ratus meter ke dalam Istana Biru, di mana Presiden tinggal pada masa itu. Akan tetapi, misi mereka terbongkar.

Insiden tembak-menembak berlaku yang membunuh 2 daripada mereka dan 16 lagi dari pihak Korea Selatan.

Anggota tentera yang lain berjaya melarikan diri ke sempadan, kecuali Kim yang ditawan.

Selepas dipenjarakan dan disoal siasat selama setahun, pihak Korea Selatan memutuskan bahawa Kim tidak melepaskan tembakan ketika pertempuran tersebut berlangsung.

Kim akhirnya dibebaskan dan pada tahun 1970, dia menjadi warganegara Korea Selatan. Namun, dia mendapat tahu bahawa semua anggota keluarganya yang lain di Korea Utara telah dibunuh atau dipenjarakan.

Kisah Kim Shin-Jo mungkin kedengaran seperti satu filem aksi yang menarik, namun kisah Sung Hae-Rang pula lebih kepada drama.

Sung Hae-Rang adalah saudara perempuan kepada Song Hye-rim, salah seorang daripada isteri Kim Jong Il. Sung adalah antara individu yang mengenali Kim Jong Il dengan dekat.

Hari ini, dia tinggal di lokasi yang tidak didedahkan di Eropah bersembunyi dari kerumitan politik Korea Utara. Menurut kisahnya, penglibatannya dengan keluarga diraja bermula pada malam pada 10 Mei 1971.

Dia terbangun kerana terdengar bunyi kereta di luar rumahnya. Dia kemudiannya bergegas untuk melihat siapakah gerangan orang yang datang, namun berhadapan dengan Kim Jong Il sendiri, yang memberitahunya untuk masuk ke dalam kereta.

(Song Hye-Rim, isteri Kim Jong Il dan kakak kepada Sung Hae-Rang)

Kim Jong Il kemudiannya menceritakan bahawa dia telah tinggal dengan kakak Sung secara diam-diam tanpa kebenaran bapanya, dan mendapat seorang anak yang diberi nama Kim Jong Nam.

Sejak itu sehinggalah ke saat pembelotannya, Sung tinggal bersama keluarga ini secara rahsia, membantu menjaga anak-anak mereka dan menjadi agak rapat dengan Kim Jong Il.

Pada tahun 1982, anak lelaki Sung melarikan diri ke Korea Selatan dan 10 tahun kemudian, anak perempuannya pula melakukan perkara yang sama.

Dengan tiada apa lagi yang tinggal baginya di Korea Utara, Sung akhirnya melarikan diri pada tahun 1996 ketika keluarga Kim Jong Il melawat villa mereka di Geneva, Switzerland dan kemudiannya bersembunyi.

Dia akhirnya dapat menjalani kehidupan yang tenang dan  menceritakan pengalamannya serta memberikan beberapa pandangan menarik tentang keperibadian dan perangai Kim Jong Il.

Sung Hae-Rang bukanlah satu-satunya pembelot Korea Utara yang bercakap mengenai kehidupan peribadi Kim Jong Il.

Kenji Fujimoto adalah nama samaran bagi seorang tukang masak Jepun yang mendakwa telah menjadi tukang masak peribadi dan kenalan rapat Kim Jong Il selama hampir 20 tahun.

Dia diberikan kebebasan untuk mengembara ke seluruh dunia dengan gaji yang besar untuk membawa pulang apa saja makanan asing yang dikehendaki oleh pemimpin yang dikasihi itu.

Mengesyaki bahawa dia sedang diintip dan bimbang hidupnya akan terjejas, Kenji melarikan diri pada tahun 2001.

Walaupun pakar-pakar bertengkar mengenai siapa yang akan menggantikan Kim Jong Il, Kenji menegaskan bahawa ia akan menjadi milik Kim Jong Un.

Dan jelas sekali, dia terbukti betul. Sealin daripada pandangan politiknya, Kenji memberikan maklumat peribadi Kim Jong Il yang sangat terperinci.

Dia mengesahkan khabar tentang tulang leher Kim Jong Il yang patah akibat terjatuh daripada kuda dan memberitahu tentang jamuan makan yang mewah berlangsung selama 2 minggu ketika mana rakyat Korea Utara sedang kelaparan.

Pada tahun 2012, Kenji kembali ke Korea Utara untuk melawat setelah dijemput oleh Kim Jong Un dan kali ini dia tidak kelihatan tidak mengatakan apa-apa yang buruk tentang Korea Utara.

Dia memberitahu ia adalah kerana negara itu telah banyak berubah tetapi kebanyakan orang beranggapan bahawa ia kerana isteri dan anaknya masih tinggal di sana.

Pada tahun 1987, sebagai ahli agensi perisik Korea Utara, Kim Hyon Hui dan rakannya mengebom Korea Air Flight 857, membunuh kesemua 115 orang di dalam pesawat.

Mereka ditangkap di Bahrain, di mana rakannya membunuh diri dengan pil sianida yang disembunyikan di dalam rokok. Dia cuba melakukan perkara yang sama, tetapi dihentikan pada saat terakhir.

Apabila mereka tahu bahawa Kim berasal dari Korea Utara, dia diterbangkan ke Seoul di bawah pengawasan ketat untuk dipersoalkan.

Kim fikir bahawa dia akan diseksa seperti yang diberitahu oleh pihak atasannya, namun dilayan dengan begitu baik serta dibawa melawat bandar itu.

Tak lama kemudian, Kim menyedari bahawa banyak perkara yang dipercayai mengenai dunia luar adalah pembohongan semata-mata, membuatkannya sebak dan mengaku segala-galanya.

Pada tahun 1989, Kim Hyon Hui dijatuhkan hukum mati kerana peranannya dalam serangan pengganas. Namun, dia diampunkan oleh presiden Korea Selatan ketika itu, yang melihatnya sebagai mangsa yang dicuci otak lebih dan bukannya seorang pengganas.

Kim kemudiannya menerbitkan sebuah autobiografi dan juga berkahwin dengan salah seorang pegawai Korea Selatan yang menyiasatnya.

Hasil daripada buku itu dihantar kepada keluarga mangsa yang meninggal dunia dalam penerbangan tersebut. Hari ini, digelarkan sebagai pengkhianat Korea Utara, Kim tinggal di lokasi yang tidak dirahsiakan.

Pada 12 Februari 1997, Hwang Jang Yop dan pembantunya memasuki kedutaan Korea Selatan di Beijing dan mengumumkan bahawa mereka ingin membelot.

Apa yang membuatkan perkara ini sangat menakjubkan adalah bahawa Hwang Jang Yop mungkin menjadi pegawai Korea Utara yang berjawatan tertinggi pernah membelot.

Hwang Jang Yop merupakan salah seorang daripada pencipta utama Juche, ideologi di sebalik pemerintahan Kim Jong Il.

3 hari selepas dia masuk ke kedutaan itu, seorang lagi pembelot bernama Yi Han Yong (anak saudara Sung Hae Rang di nombor 4 senarai ini) ditembak mati di luar rumahnya di Korea Selatan dalam serangan yang dianggap sebagai tindak balas terhadap pembelotan Hwang.

Hwang dan pembantunya mempunyai banyak perkara yang ingin diperkatakan mengenai keadaan di Korea Utara, namun yang paling mengejutkan adalah pengumuman bahawa Korea Utara akan melakukan apa sahaja untuk menuntut semula Korea Utara.

Selain itu, Hwang tidak melepaskan sebarang peluang untuk mengatakan bahawa Kim Jong Il adalah seorang yang gila dan keperibadian dalam keluarga pemerintah Korea Utara tidak akan berakhir dengan baik.


Penjelasan Bagaimana Barangan "Glow in the Dark" Menghasilkan Cahaya di Tempat Gelap

Sewaktu kecil, kita pastinya kagum melihat corak pada baju atau barangan yang seakan-akan bercahaya dalam keadaan gelap. Itulah yang keadaan dipanggil "Glow in the Dark". Pastinya anda akan terkesima melihatnya, seolah-olah barangan "glow in the dark" tersebut mempunyai "kuasa" yang mampu menghailkan cahaya dengan sendirinya.

Biasanya, barangan yang mempunyai keupayaan "glow in the dark" ini perlu diletakkan di kawasan yang terang dalam sesuatu tempoh untuk "dicas" sebelum ianya mampu bercahaya apabila diletakkan pada dalam keadaan gelap.

Cahaya yang dihasilkan ini pula tidak kekal lama sebaliknya akan semakin malap selepas suatu ketika. Boleh dikatakan hampir kesemua pembaca Iluminasi pernah melihat barangan "glow in the dark" ini. Namun, pernahkah anda terfikir apakah sebab dan penjelasan di sebalik ciri-ciri "glow in the dark" ini?

Bagi mengetahui bagaimana ciri-ciri "glow in the dark" ini wujud, anda perlu mengetahui sains di sebaliknya. Barangan yang mempunyai kebolehan "glow in the dark" ini adalah disebabkan kewujudan sebatian kimia yang dikenali sebagai fosfor.

Fosfor adalah sejenis bahan yang menyerap tenaga daripada sumber lain seperti mentol dan melepaskan tenaga tersebut dalam bentuk cahaya. Cahaya yang dihasilkan inilah menyebabkan barang-barang yang mempunyai bahan fosfor ini kelihatan bercahaya apabila berada di tempat yang gelap.

Disebabkan itulah, barangan yang mempunyai kebolehan "glow in the dark" ini perlu dicas, iaitu didedahkan kepada cahaya terang untuk suatu tempoh sebelum ianya boleh mengeluarkan cahaya apabila diletakkan dalam keadaan yang gelap kemudiannya.

Bagi menghasilkan barangan yang mempunyai keupayaan "glow in the dark" ini, ahli kimia telah menghasilkan beribu bahan kimia yang mempunyai keupayaan seperti fosfor. Secara umumnya, terdapat 3 ciri utama fosfor:

Untuk menghasilkan mainan dan barangan harian yang "glow in the dark" ini, fosfor yang digunakan mestilah mampu menyerap cahaya daripada lampu biasa disekeliling dan cahaya yang dihasilkan mampu bertahan lama.

Antara dua jenis fosfor yang mempunyai kedua ciri ini adalah Zink Sulfida dan Strontium Aluminate . Strontium Aluminate adalah antara ciptaan terbaru dan biasanya digunakan pada mainan atau barangan yang lebih mahal kerana cahaya yang dihasilkan mampu bertahan lebih lama daripada Zink Sulfida.

Dalam istilah sains, perkara ini disebut sebagai photoluminescence. Photoluminescence ini berbeza sama sekali dengan chemiluminescent, iaitu cahaya yang terhasil akibat tindak balas kimia dan bioluminescent, iaitu cahaya yang dihasilkan oleh haiwan.

Mungkin anda pernah melihat stik bercahaya (glowing stick) yang digunakan di parti dan majlis keramaian. Stik ini akan menghasilkan cahaya apabila anda membengkokkan atau mematahkannya. Cahaya ini terhasil apabila bahan kimia hidrogen peroksida dan diphenyl oxalate yang terdapat padanya bercampur dan menghasilkan satu tindak balas kimia.

Tindak balas antara kedua bahan kimia ini akan menghasilkan satu tenaga yang kemudiannya akan diserap oleh elektron yang terdapat pada fluorescent dye molecule. Kemudian, tenaga ini akan dilepaskan semula dalam bentuk cahaya.

Sesetengah haiwan seperti kelip-kelip kelihatan bercahaya ketika keadaan gelap dan cahaya yang terhasil itu adalah kerana proses yang dikenali sebagai bioluminescent. Cahaya ini terhasil akibat daripada kewujudan molekul luciferin pada haiwan ini.

Kebanyakan haiwan laut juga mempunyai kebolehan ini dan ianya digunakan sebagai salah satu cara untuk menarik perhatian mangsa. Untuk mengetahui contoh-contoh haiwan yang bercahaya ketika waktu gelap, sila baca artikel 10 Makhluk Bercahaya di Dalam Gelap yang pernah kami paparkan satu ketika dahulu.

Diharapkan artikel ini memberi sedikit sebanyak penjelasan bagaimana kejadian "glow in the dark" ini berlaku. Ini juga merupakan satu contoh bagaimana "keajaiban" sains digunakan dengan sebaiknya untuk menghasilkan sesuatu yang unik dan bermanfaat.


5 Penyanyi Dan Band Yang Diharamkan Membuat Persembahan Di Negara Tertentu

Para pemuzik dan band mengelilingi dunia untuk dalam mempersembahkan muzik mereka adalah satu perkara biasa dalam industri muzik.

Mendengar muzik adalah satu sesuatu yang menerujakan tetapi dapat menonton persembahan secara langsung lebih memberikan kepuasan.

Dan walaupun kebanyakan negara tidak begitu memberi penekanan kepada pemuzik dan muzik yang dimainkan, terdapat keadaan di mana sesetengah negara menolak mereka secara terang-terangan daripada membuat persembahan atas sebab-sebab tertentu.

iluminasi.com kongsikan 5 penyanyi dan band yang diharamkan untuk membuat persembahan di negara tertentu.

Penyanyi idiosyncratic Iceland, Bjork mendapati dirinya diharamkan daripada melakukan persembahan di China selepas pertunjukan malang pada tahun 2008.

Setelah pendudukan kontroversi Tibet oleh China pada tahun 1950-an, Bjork menggunakannya untuk memprotes apa yang dilihatnya sebagai sesuatu yang salah dengan mengatakan "Tibet! Tibet!" ketika persembahan lagunya yang bertajuk "Declare Independence" di Shanghai.

Para pegawai kerajaan China sudah tentu tidak gemar dengan mereka yang cuba untuk mengancam perpaduan negara dan apa yang dilakukan oleh Bjork telah membawa kepada ikutan kepada seniman yang ingin mengikuti jejak langkahnya.

Mana-mana penghibur yang ingin membuat persembahan di China kini diperiksa dengan begitu ketat oleh China bagi memastikan mereka tidak terlibat dengan aktiviti yang boleh mengancam kedaulatan negara.

Walaupun sangat terkenal, penyanyi pop R&B, Chris Brown, masih meraih kejayaan komersil dengan muziknya. Walau bagaimanapun, kejayaannya tidak dapat direalisasikan sepenuhnya di United Kingdom.

Ini kerana dia telah diharamkan daripada memasuki negara ini. Selepas serangan Chris Brown terhadap penyanyi pop dan bekas kekasihnya, Rihanna pada tahun 2009, dia ditangkap dan dijatuhkan hukuman khidmat masyarakat.

Setahun kemudian, Chris  Brown merancang untuk memulakan lawatan di seluruh UK, namun ia menemui jalan buntu. Malah, dia tidak dibenarkan masuk oleh kerajaan UK kerana bersalah atas kesalahan jenayah yang serius.

Penangkapan Chris Brown terhadap serangannya ke atas Rihanna secara langsung membawa kepada pengharamannya dari UK, yang bermaksud pembatalan jelajah konsertnya ke UK.

Pada tahun 1975, legenda rock Alice Cooper dilarang untuk membuat persembahan di Australia semasa lawatan Nightmare nya.

Menteri imigresen dan buruh Australia secara terang-terangan menolak kemasukan Alice Cooper ke negara ini, maka pertunjukan Australia dibatalkan.

Konsert Alice Cooper terkenal dengan teater mereka yang seram dan jijik, memaparkan benda-benda seperti guillotine (alatan pancung kepala), tali gantung dan darah yang banyak. banyak darah.

Ini dianggap sebagai keterlaluan bagi pegawai imigresen Australia pada tahun 1975, yang menuduh Alice Cooper sebagai "orang sakit otak yang dapat mempengaruhi golongan muda dan lemah" dengan "pameran" nya.

Pada tahun 1970-an, kerajaan Singapura melancarkan kempen yang dikenali sebagai "Operasi Snip Snip" yang pada dasarnya memaksa mana-mana lelaki berambut panjang untuk mendapatkan potongan rambut sebelum mereka dibenarkan masuk ke negara ini.

Malah, untuk melancarkan operasi ini, terdapat kedai gunting rambut di salah satu pusat pemeriksaan di sempadan antara Malaysia dan Singapura.

Pada asasnya, kerajaan Singapura mengaitkan lelaki berambut panjang dengan pergerakan hippie Barat pada 1960-an dan 1970-an yang pada pendapat mereka mempromosikan gaya hidup malas serta berkait rapat dengan penyalahgunaan dadah.

Bagi yang tak tahu, pada tahun 1970-an, Led Zeppelin terdiri daripada empat rockers "archetypal", yang bermaksud bahawa mereka semua mempunyai rambut yang sangat panjang.

Operasi Snip Snip yang dilancarkan bermakna Led Zeppelin terpaksa membatalkan jelajah Singapura mereka pada tahun 1972 kerana mereka tidak mahu memotong rambut mereka di sempadan negara sebelum memasuki negara itu.

Warga Malaysia telah dinafikan peluang untuk menikmati muzik Lamb of God secara langsung pada tahun 2013 apabila lagu-lagu mereka telah diteliti oleh pegawai kerajaan, yang mengganggap band ini sebagai "kotor dan penghinaan terhadap agama".

Lamb of God terkenal dengan menggunakan petikan Al-Quran dalam muzik mereka, walaupun untuk maksud artistik.

Walau bagaimanapun, di negara yang mempunyai jabatan embangunan Islam yang diketuai oleh kerajaan, menggunakan ekstrak dari Quran yang bercampur dengan muzik heavy metal bukanlah sesuatu yang boleh ditolak ansur.

Kerajaan Malaysia bimbang bahawa Lamb of God mungkin akan memberikan kesan buruk terhadap rakyat dan tidak bersesuaian dengan nilai budaya dan agama Malaysia.

Lamb of God membantah terhadap larangan itu dengan menyatakan bahawa kerajaan Malaysia tersalah tafsir mengenai maksud di sebalik lagu mereka, namun mereka tidak dibenarkan membuat persembahan di Malaysia, walaupun telah menjual tiket untuk persembahan itu.